Robert Bozzi - Breizh ha liesseurted\nKaozeadenn gant Robert Bozzi\nN'eo ket aes tapout krog er filmaozour-mañ. Met pa vezer pennek un tamm stu ma'en em gaver o kendivizout gantañ, dreist ar Meurvor Atlantel, peogwir e skriv dimp eus Las Vegas en Nevada. Kontañ a ra e eñvorennoù, tener ha kriz, lemm ha kizidik. Evel m'eo Bozzi er film Gens des baraques, penn-kalet, c'hoant gantañ tizhout e bal, sioul, flemmus, dibaot !\nTrugarez dezhañ ha d'e broduer Jacques Bidou, e geneil stourm, war hentoù treuz ha faltazius hag a gas ac'hanomp pell-ell.\nDizoloadenniñ Charlie Chaplin\nAr film kentañ am eus gwelet a zo bet ur sapre dizoloadenn evidon, Chaplin er film l'Émigrant, ha Charlie marnaoniet o klukañ pa lamme ha dilamme ar skudell war an daol pa zeue en-dro dirazañ... 5 pe 6 vloaz e oan. Se oa da-geñver gwezenn Nedeleg skol ar gumun, war un dosenn tost da Nisa, eno oa liorzhourien, legumajerien, produerien frouezh hag olivez, ur c'hazarn gwarded-red ha bered vras kornôg ar gêr..\nAr sinema e-lec'h ar c'hentelioù istor\nA, e traoñ an dosenn e oa studioioù «La Victorine». Bet e oamp, un deiz, o weladenniñ anezho gant ar skol. Eno oa ur gêriadenn flandrezat eus ar Grennamzer, kinklourien, ledc'hoarierien, kezeg, tredanerien... Bez' e oant o prientiñ Till l'Espiègle a oa da vezañ filmet an noz-se gant Gérard Philipe ha Joris Ivens. An dud-se a ouie adreiñ buhez d'un amzer tremenet abaoe pell e kement stumm a oa, ar pezh a oa ken borodus a-hend-all gant ar c'hentelioù istor.\nD'ar mare-se e kroge hag ec'h echue ar vakañsoù evit an holl d'ar memes koulz. E miz Gouhere e veze ken tomm er c'hlas ma chomemp er porzh e tu an hanternoz, ma zad (a oa rener ar skol-se) a zivize kas an holl (skolidi, skolaerien ha tud skolidi ’zo hag a oa dieub) d'an aod pe da weladenniñ an dra-mañ-tra e kêr pe war-dro. Mirdi an Arzoù hag ar Micherioù, Mirdi Oseanografek Monaco, liorzh ar broioù tomm...\nUn devezh, e oamp en em gavet en unan eus diskouezadegoù diwezhañ Matisse (bevet en doa e Nisa betek e varv). Setu-me saouzanet evit an eil gwech, en tu-hont da skeudennoù livourien klasel el Larousse teir levrenn (David, Delacroix, Giotto, Velasquez, Rubens, Goya...) ne'm boa gwelet nemet taolennoù da werzhañ dindan bolzoù plasenn Massena e-pad an dibenn sizhun graet gant livourien amatourien ar vro. Ar Vohemianed, Ar vamm hag ar bugel, ar furlukin hag ar maezioù : mor glas/reier ruz/oabl glas, gant eoulliv, dourliv, gwalc'hliv, graet gant ar gwispon pe ar gontell, gant stern pe hep stern.\nHag en un taol, hep na vije roet din da c'houzout, en em gavan dirak livadurioù diwezhañ Matisse! Troc'hadennoù paper glas, braslinennoù evit ur wezenn balmez gwelet dre ar prenestr, dirak ar mor. Un den kozh e oa an arzour gant ur barv gwenn, strizh, kravatenn/gwiskamant kroaziet. Evidon e oa kement-se sirius-tre hag e kendalc'han da soñjal heñvel bremañ c'hoazh.\nAr bloavezhioù amerikan\nMat, goude bezañ gwelet kalz a filmoù amerikan bern-war-vern evel ma teuent e teuent, komediennoù, westernoù, filmoù du, komediennoù war gan, filmoù brezel, alies zoken hep gouzout anv ar filmoù, neuze evit pezh a sell ouzh anv al leurennerien, soñj 'ta...\nAn abeg evit lonkañ a-dreuz hag a-hed kemend-all a filmoù eo peogwir e oa ur sal e Nisa el lec'h na veze diskouezet nemet filmoù e saozneg hag en unan all ma veze skignet ur bern. Abalamour d'an OTAN e oa listri eus ar Stadoù-Unanet e porzh-mor Vilafranca. A-walc'h e oa gant ar vartoloded, o familh hag ar Saozon a veve er vro evit leuniañ ar salioù-se. Chañs em eus bet e oa ur voereb d'ur c'hamalad din o chom er savadur el lec'h oa an nor-dec'hout. Gortoz a raemp e vije teñval-mat ar sal hag ez aemp e-barzh hep bezañ gwelet. Bremañ c'hoazh e tegouezh ganin gwelet ur film graet gant un den brudet (war «Turner Classic Movies») am boa bet tro da welet er sal-se hep gouzout an anv anezhañ.\nEvit ar memes abeg e oa deuet ur ru gozh eus Vilafranca hag a yae d'ar porzh da vezañ ur vali evit ar vartoloded US, gant ostalerioù eus an daou du ha merc'hed skañv. Eno e veze kreñv sonerezh ar juke-boxes. Ar merc'hed a save uhel o divhar hag ar vartoloded e koñje a zeue da riboulat ha da lonkañ ken na raent. Er straed-se e voe gwelet ar c'hoarioù flipper kentañ, ar juke-boxes kentañ a-hed an aod vras. Pa veze ar vartoloded war vor e veze laouen-bras an davarnourien o kemer hor gwenneien evit selaou ar RnR kentañ en ur c'hoari ur c'hrogad flipper.\nDizoloadennoù ha dizoloadennoù\nGellet em bije bet echuiñ gant ma studioù war-lerc'h ar santifikad. Desket ganin lenn (kalz kalz), skrivañ galleg, kontañ dre'n eñvor ha penaos eo tres ar bed. Ne'm boa desket netra ouzhpenn el lise, war-bouez saozneg. War an dosenn e oan mab ar rener, bepred e veze kavet unan bennak a ouie piv e oan (ha a ziskulie ac'hanon) pa raen gant ar re all diotajoù kañfarded.\nE gwirionez, lise kêr a roe an tu din da vezañ dianv a-benn ar fin, ur frankiz. Ober a raen skol louarn evit mont e kêr hep kaout tud vras war ma chouk. Dizoloet em eus evel-se ur stal bladennoù eildorn Ben, bez' e oa un toull en ur voger e gwirionez, el lec'h m'en em gave an holl baotred ha merc'hed dedennet mui-pe-vui gant arz ar mare. Muioc'h a veze dispaket war ar riblenn straed eget en diabarzh, Ur medzanin a gemere tout ar plas a oa e-barzh, leun-chouk gant levrioù ha kelaouennoù diwar-benn an arz (ha «playboy» ivez).\nNe'm boa desket na kimiezh na fizik na matematik zoken met Faouvouriezh, Kubouriezh, Dadaegezh, Surrealouriezh, Picasso, Pollock, Duchamp,Yves Klein zoken, Warhol, Cage, Nam Jung Paik, Rauchenberg, Christo ha George Maciunas, e penn "Fluxus" ne lavaran ket. Al luskad ar muiañ e penn a-raok hag en deus lakaet an «Arz» da ziskenn eus ar mogerioù er straedoù. Deuet on da vezañ un arzour Fluxus. Chomet on unan c'hoazh bremañ daoust ma ne'n em ginnigan ket evel-se. Pouezus eo bet an Happenings e-pad ur prantad met ne'n em welen ket, da ugent vloaz, o kendelc'her gant ar vicher-se, diazezet war ur mennozh hepken, e-pad ma buhez. Ne greden ket zoken e c'hellfen gounid ma buhez diwarno.\nUr biz-troad er sinema\nD'ar c'houlz-se eo em boa graet ma staj filmañ kentañ ha meur a hini all war-lerc'h. Hep gouzout re din em boa lakaet ma biz-troad er sinema (e-touez tud chañsus ar filmoù faltazi), n’anavezen betek neuze nemet ur produour kozh hag en doa labouret evit Truffaut hag a zaremprede un ostaleri dalc'het gant daou gamalad. Paeet on bet adalek ar penn kentañ evit labourat hag evit deskiñ ma'm boa c'hoant.\nAr bloavezhioù kentañ a zo bet bamis, tamm-ha-tamm, bep ma'c'h uhelaen, em boa desket ober gant ur «Mecano» dispar. Bez' e oa eno a bep seurt micherioù disheñvel a-grenn evit ijinañ, tresañ, sevel, livañ, kinklañ, sklêrijenniñ, fardañ, bevañ, filmañ, enrollañ, arc'hanta, brudañ, gwerzhañ... Amañ ivez e chom darn o buhez pad eno, aesoc'h a se p'eo paeet mat. Skuizhet e oan avat, graet em boa an dro hep bezañ morse labouret war ar filmoù ez aen da welet, met labouret em boa war ar re n'aen morse da welet. Orson W. Rosselini, Bunuel, Renoir, Fellini, Bresson, Lang, Huston, Resnais, Godard...\nHag ur wech ouzhpenn on aet da lec'h all da welet penaos oa kont, kostez an teulfilmoù. Marker, Rouch, Ivens... Perrault, Rogosin, Leacock, Maisles ha kalz re all c'hoazh, ur rummad tud diarc'hant a veze komzet un tammig diwar o fenn hep na vije diskouezet o filmoù, koulz lavaret. Implijout a raent ostilhoù skañv nevez-krouet. Berr-ha-berr, Eclair 16 Coutant, Perfectone ha Nagra, koc'hennoù kizidik, taolioù frammañ Atlas...\nGraet em eus ma film kentañ gant koc'hennoù disheñvel, adtapet diwar filmoù gourc'hemennet a oa bet da hemañ-henn, kamaladoù evit ar son hag ar c'hamera pa veze prestet an ostilhoù din, hep gwenneg ebet evel-just, hep ur gwenneg toull e gwirionez. «Les Immigrès en France» oa ar film frammet gant Jacques Bidou.\nGoude-se em eus paouezet. Klasket em eus arc'hant evit ober filmoù greantel, ne oan ket donezonet kaer ha kaoz ebet d'ober ma filmoù din-me, ret e oa gellout gwerzhañ un dra bennak, n'on morse deuet a-benn. Godard eo en deus lavaret un tra bennak evel-henn : n'eus morse kaoz eus plas an arc'hant en traoù-se...»\nDistroet on da labourat evit ar re all, paeet e oan mat, goulennet e veze war ma lerc'h, muioc'h a labour eget n'hellen kemer. Graet hon eus danevelloù diwar darvoudoù gwir «Contre-Enquête», aradennad ar Mont-Blanc un istor alpaerezh, mogerioù kreñv Vauban pe c'hoazh al linenn Maginot, ar sonerezh romantel gant André Boucourechief, istor an ograou en Europa, un toullad kentelioù sonerezh eus mareadoù disheñvel.\nTud ar foukennoù\nTremen a ra bravik an amzer oc'h ober kement-se, beajiñ, dizoleiñ tud, lec'hioù, karantezioù. Met krog oa an debron ennon adarre. Pa oan paotr yaouank em boa dibabet un doare arz, tregont vloaz goude em boa ur vicher !\nHa setu Jacques Bidou en-dro. Ugent vloaz oa ne oamp ket en em welet, pep hini oc'h ober e dreuz. Lavaret em boa em bije adc'hraet ar film kentañ na gaven ket re vat. Kavet e oa bet un eil dioutañ gant Claude Thiébaut hag roet din (ne oa hini ebet ganin, d'ar c'houlz-se, kalz re ger).\nSellet hon eus Jacques ha me ouzh ar film-se n'hor boa ket adwelet 23 bloaz oa. Teuc'h, skort, krazet re vuan, met bamet oamp bet gant ar skeudennoù. Lavaret em eus dezhañ e oa deuet ar mare d'e adober, me ma-unan o filmañ gant unan eus ar c'hameraioù bihan Sony Hi8, gwellaet gant ma mignon Cengiz Tacer ,evit kaout ur benveg a zoare hag un taper sonioù itriket evidon gant Vincent Blanchet. Kerkent en deus Jacques kinniget produiñ ar film.\nDaou vloaz goude e kinnigemp «les gens des Baraques» e 35mm.\nN'eo ket aes ha koulskoude...\nUn tamm berzh en deus graet ar film-se ha degemeret mat-eston eo bet. Met renket em eus gortoz pevar bloaz all evit ober an eil film. Ken paour e oan hag ur paotr yaouank, gwelet a raen e oa ken diaes bepred kaout gwenneien evit labourat ha n'eo ket peogwir e vez degemeret mat ur film e vez aesoc'h kaout peadra d'arc'hantañ unan all. Evit chom hep trelatiñ e-pad an amzer hir-se etre daou film em eus skrivet, treset, skeudennet kement tra a c'hellen ober hep kaout ezhomm eus ur produer a rank kavout arc'hant, kendrec'hiñ skignerien hag ensavadurioù.\nMankout a ra un dra, un dra a-bouez evidon. Kinniget em eus da Chris Marker ober ur film a-stroll a-enep brezel ar Vietnam. Ur bloaz war-lerc'h e oa peurechu Loin du Vietnam gant Varda, Ivens, Resnais, Godard, Klein, Lelouch.. Chris a zo marv bremañ, moarvat n'eus ken nemet Ragnar o kaout soñj peogwir e oa hemañ 'barzh ar jeu. Graet en deus ul lodenn eus ar frammañ.\nAn amzer distummet\nDistreiñ war an amzer dremenet, d'al lec'hioù anavezet, tud o adtont war wel gwelet gant ur sell all. Evel-just ar film «Les Immigrés en France» deuet da vezañ 23/24 bloaz diwezhatoc'h «Les gens des Baraques», Bidou o tont war wel en-dro ugent vloaz goude, deuet da vezañ ur produour bras, Ben ar c'helenner deuet da vezañ un arzour brudet. An amzer... straed May e Vilafranca del Mar, gant ar Juke-boxes, flippers ar fifties, ugent vloaz goude, Robert Filliou ha George Brecht, daou arzour eus ar Fluxus a zigor o falier arz (La Cedille qui sourit) gouestlet d'an bennaraokaouriezh. Al lec'h nemetañ er Frañs el lec'h ma veze kavet oberennoù holl arzourien Fluxus ar bed (hag o hini).\nMat, echu gant ar gaozeadenn hir-mañ. Samuel Beckett a vije bet un tamm mat berroc'h, respontet en doa da c'houlennatadeg ur gelaouenn merc'hed perak e skrive ar skrivagnerien: «Madasehepken» (met n'on ket Beckett).\nRobert Bozzi -Meurzh 2014\nRobert-Bozzi-Desir-de-Film.pdf (370.5 KiB)


Otto Eduard Leopold von Bismarck-Schönhausen, kont Bismarck-Schönhausen, mac'htiern (priñs) Bismarck, dug Lauenburg (ganet d'ar 1añ a viz e Schönhausen, ha marv d'an 30 a viz Gouere 1898 e Friedrichsruh bei Aumühle) a voe ur politikour hag un den-a-Stad alaman. Etre 1862 ha 1890 e oa kentañ ministr Prusia, Bundeskanzler des Norddeutschen Bundes ("Kañseller Kengevread Alamagn an Norzh") etre 1867 ha 1871. Hag ac'houde 1871 betek 1890 e voe Reichskanzler des Deutschen Reiches ("Kañseller Impalaeriezh Alaman"), lec'h ma en doe ur galloud kreñv-meurbet war istor Europa. Bismarck eo hini en deus lakaet ar stadoù alaman da vout unaniet en un impalaeriezh kreizennet gant ur framm melestradurel a chomas betek hiriv an deiz (Ur reizhiad leveoù dre ret evit al labourerien a voe krouet gantañ).\nDa gentañ e oa un diplomat evit parlamant ar c'hengevread alaman etre 1851 ha 1862 hag e voe e darampredoù gant Frañs ha Rusia. E-kerzh an tabut a dremene e parlamant Prusia, e oa anvet Ministr kentañ gant ar Roue Wilhelm I e 1862. E-pad e emgann a-enep ar frankizourien e tiskoulmas ar bec'h etre Prusia hag Aostria-Hungaria hag o c'hourlakaas mestrerezh prusian war ar bed german a-bezh. Ar Brezel Gall-Prusian eus 1870 a voe renet gant Bismarck hag e drec'hded a zegasas krouidigezh an Impalaeriezh Alaman.\nUr politikour mirour e voe ha stourm a reas a-enep al luskad sokial-demokratel. Meur a strollad a voe berzet gantañ er bloavezhioù 1880.\nGanet e oa e Schönhausen, en ur familh binvidik e kornôg Berlin, e proviñs prusian Saks. An tad, Karl Wilhelm Ferdinand von Bismarck (1771–1845), a oa ur Junker perc'henn domani hag ofisour milourel prusian. Ar vamm, Wilhelmine Luise Mencken (1789–1839), a oa ur vaouez desket mat eus ur penn e gouarnamant ofisiel Berlin. Daou vugel all a oa: ur vreur henañ Bernhard (1810–1893) hag ur c'hoar yaouankoc'h (1827–1908). Bismarck a oa plijet bras gant ar skeudenn a Junker a oa gantañ. Setu perak e oa plijet bras da vezañ gwelet en unwiskoù soudard. Bismarck a oa bet desket mat ha mailh war ar c'homz. Ouzhpenn an Alamaneg e yezh vamm e vestronie ar saozneg, ar galleg, an italianeg, ar poloneg hag ar rusianeg.\nSkoliet a oa bet e skol Johann Ernst Plamann, hag e skol Friedrich-Wilhelm ha Graues Kloster evit an eil derez. Etre 1832 ha 1833, e oa bet o studiañ ar Gwir e Skol-veur Göttingen, eno e oa ezel eus ar Corps Hannovera Göttingen. Goude-se e oa bet e Skol-veur Berlin (1833–35).\nAdtapet diwar « https://br.wikipedia.org/w/index.php?title=Otto_von_Bismarck&oldid=1924790 »\nDernière modification le 2 Gen 2022, à 10:13


Buhez ar Sent/1894/Selestin - Wikimammenn\nBuhez ar Sent/1894/Selestin\n< Buhez ar Sent | 1894\nBuez ar Zent\n◄ Visant Ferrier Selestin Aphraat ►\nar c’houec’hved devez a viz ebrel\nSANT SELESTIN I, PAB\nAr zant-ma a ioa ganet e Rom, hag a oue hanvet da bap er bloaz 422, goude maro sant Bonifas. Gouarn a eure ann Iliz epad dek vloaz gant eur furnez vraz. Ar pez a glaske dreist peb tra oa silvidigez ann eneou, ha n’en doaken ioul nemed da velet ar guir relijion oc’h en em astenn muioc’h-mui dre ar bed.\nAbalamour da ze e lavaraz da zant Jermen, eskop Aoserr, mont euz he berz da ober eunn dro da Vro-Zaoz gant aoun na deuje kristenien ar vro-ze da veza touellet gant ann heretiked. Abalamour da ze ive e kasaz sant Pallaad ha sant Patris da brezeg ann Aviel d’ar Skoted ha d’ann Irlanded, daou bobl hag a ioa c’hoaz paian hag hanter-c’houez.\nD’ar mare-ze, Nestorius, eskop pe batriarch Konstantinopl, en em lakeaz da lavaret ne oa ket ar Verc’hez Vari mamm da Zoue, ha ne dliet ket rei ann hano-ma d’ezhi. Enn hor bro-ni, ar vugale azo enn oad da ober ho fask a c’hoar holl ez euz e Jezuz-Krist diou natur, natur Doue ha natur ann den, mes n’ez euz nemed eur persounach, persounach Mab Doue. Ar Verc’hez Vari a zo eta mamm da Zoue p’e guir eo mamm da Jezuz-Krist, ha p’e guir n’ez euz e Jezuz-Krist nemed eur persounach hag a zo Doue evel ann Tad hag ar Spered-Santel. Mes Nestorius en doa chenchet ar gentel-ze euz ar c’hatekiz. « E Jezuz-Krist, emezhan, ez; euz daou bersounach, per sounach Mab Doue ha persounach ann den ; hogen, ar Verc’hez n’eo mamm nemed da bersounach ann den, ha rak-se n’e ket e guirionez mamm da Zoue. »\nBeleien ha tud fidel Konstantinopl a skrijaz kenta tro ma klevchont eunn hevelep blasphemm er gador. Mes eur vech all e klevchont goasoc’h c’hoaz, hag enn dro-ma ar bobl holl a laoskaz eur griadenn estlammuz, hag a dec’haz kuit euz ann iliz gant he heuz hag he spount. Ar brud euz a gement-se o veza eat betek ann ermited koz o doa tremenet ho buez pell dioc’h trouz ar bed, ann ermited-ma a deuaz ho-unan da rei dirak ann holl hag a vouez huel testeni d’ar feiz katholik. « Ia, emezho, ar Verc’hez Vari a zo mamm da Zoue; setu petra e deuz desket ato ann Iliz d’he bugale, ha prest oump da skuill hor goad evit difenn ar virionez-se. » Sant Selestin a ioa bepred var evez evit diarbenn ar fals kredennou e kement leac’h m’en em ziskouezent. Pa glevaz petra ioa erruet e Konstantinopl, ec’h asamblaz dioc’htu eunn nebeut eskibien e Rom, ha goude beza kemeret kuzul digantho, e koundaonaz Nestorius da veza eskummunuget ha torret euz he garg, nemed en em zislavaret a raje dre skrid a benn dek devez. Mes ann eskop aheurtet-se ne reaz van euz ar zetans douget gant ar pab, hag a gendalc’haz da lavaret ne oa ket ar Verc’hez Vari mamm da Zoue.\nNeuze e oue asamblet eur c’honsil jeneral e kear Ephez, ha kerkent ha ma oue digoret, ar c’honsil-ma a reaz ar pez en doa merket sant Selestin, da lavaret eo, e lamaz he garg digant Nestorius hag e taolas ann eskummununugenn varnhan. Hogen, tud fidel Ephez n’o doa ket labouret enn devez-se, kement a vall o doa da c’houzout petra raje ann esbibien; n’o doa ket zoken sonjet dibri, mes chomet oant azalek ar mintin e kichen dor ann iliz el leac’h m’edo Tadou ar c’honsil. Pa deuaz ar re-ma er meaz dioc’h ann abardaez, ha pa oue klevet petra o doa great, ann holl a zirollaz da grial a bouez-penn : « Aze eo ! Setu roet lamm da enebour ar Verc’hez! Henor ha gloar da Vari ! Henor ha gloar da vamm Doue!!! » Biskoaz ar bobl n’oa bet laouenoc’h; ober a reaz koumpagnunez d’ann eskibien betek ho lojeiz, ha dioc’h ann noz e oue allumet tanteziou a joa e kement korn a ioa e kear.\nD’ar mare-ze, ez oa ive e Frans beleien hag a gave abeg e skridou sant Aogustin, a ioa nevez maro. Mes sant Selestin a skrivaz da esbibien ar vro, hag a lavaraz d’ezho : « — Aogustin a zo bet ato a-unan gant Ilis Rom, hag istimet gant ar pabed a zo bet em raok-me evel unan euz ar brasa doktored; red e d’ehoc’h eta lakaat da devel ar re o defe c’hoant da damall anezhan goude he varo. »\nEvelse, pa ne d-ea ket ann traou ehun aoualc’h enn eunn tu bennag, sant Selestin a haste affo lakaat urs e kement-se. Ar zant-ma a varvaz e Rom er bloaz 432, goude beza bet ann eur da velet ar peoc’h o ren adarre etouez ann holl dud fidel, ken e kostez ar Zao-Heol, ken e kostez ar C’huz-Heol.\nE buez sant Selestin e kavomp testeniou kaer euz ar garantez hag euz ar respet o doa ar gristenien evit ar Verc’hez enn amzer genta euz ann Iliz. Setu aze ive penaoz e tleomp karet hag henori mamm Doue. Red e d’eomp beza prest ato da ziskouez d’ezhi hor c’harantez, hon respet hag hon devosion, heb aoun ebed rak ann dud. Eur guir zervicher da Vari ne c’houfe biken mont da goll; mes ne c’hellomp ket kounta var ar baradoz mar on euz mez oc’h en em lakaat e renk he zervicherien hag he bugale.\nAdtapet diwar « https://br.wikisource.org/w/index.php?title=Buhez_ar_Sent/1894/Selestin&oldid=23122 »\nKemmoù diwezhañ degaset d'ar bajenn-mañ d'an 27 Mez 2011, da 12:43.


BREZHONEG DIGOR: Richenn Sant-Herbod\nTrañskripsïon bet divanket d'an eil deus mis-kerzu 2014\nSed amañ ur richenn bet kontet gad Armand Puillandre deus Landelo en 1981, añrejistret ga tud Kazetenn ar Menez. Trañskrivet é ganen-me, michañs a blijo dec'h\n- Deus maner ar Rusquec ha parres Sant-Herbod vo sa(v)et an abadenn-mañ (e)vid Kazetenn ar Menez. Neuhe (e)ma Armand Puillandre fass din dirag ar mikro ba'r Men-Bonn lec'h (e)ma-heñw talc'hen douarou hag hezh zo bet chom war an hent-kozh Sant-Herbod d'hond deus Plonee beteg da Sant-Herbod. Salud Armand, mad ar jeu ganoc'h ?\nYa, mond a ra mad a-walc'h, raouliet on un tamm set' oh med, mechañs teuin a-benn d'o(be)r un tamm kaos bennag ganoc'h.\n- Pegur oc'h bet chom ba Saint-Clair, c'hwi peus bet klêt kalz richennou ha forzig traou deus Sant-Herbod petrame deus maner ar Rusquec ! Ha neuhe oc'h gouest da lar domp matrehe piw zo bet é chom ba maner ar Rusquec ha petra vé laret deus Sant-Herbod neuhe.\nYa, c'hwi lar din on bet chom ba bord an hent-kozh, ma Doue ! N'é ket ar sort hent-kozh-te a oa-hañw ! Pegur re Sant-Herbod, gwechall d'ond d'ar vourc'h, da bourc'h Plonee, bassee dre Toulanhay, Ty Bout, Ty an du, Créac'h Yven, Kernévez Land ha da zigoueo ba Lostarvern en-dro da dap un hent-bras en-dro ! Set' da hezh vïe gwraet hent-kozh Sant-Herbod deusoutoñ. Ya, ma Doue ! Klêt meus tammou kaochou (aha)non d'an ampoent oan o chom ba ene en-dro da vi' Sant-Herbod hag lennet meus tammou traou-all set' kaoud a ra din on gouest da lar doc'h, añfeñ moien zo din d'esplik doc'h petra meus bet klêt war-boues ar sort traou-te kwa ! Pugur n'oc'h ket gouest gwal gàer da gaoseal deus maner ar Rusquec neb kaoseal deus ilis Sant-Herbod ha 'n eil ha heben pugur richenn Sant-Herbod ha neuhe heñi ar Rusquec zo mesk-ha-mesk ha n'oc'h k(et) a-walc'h (e)vid dispartïañ (a)nehe gwol gàer an eil deus heben 'ha !\n- Da gomañs, piw zo bet é chom ba maner ar Rusquec ?\nAr richenn lar oa-hañw ur mell dèn bras ! Hag lod lar ree Gever deusountoñ, lod-all ree Gewr, lod-all ree Geur, añfeñ me gav din vïe gwraet mignoc'h, dre-ene vïe gwraet mignoc'h Gewr deusoutoñ. Hag hezh oa ur sakredïe dèn bras ! Pugur (a-)benn teue an nev-amzer, (a-)benn teue deliou ba'r gwe en-dro, heñw bassee e dorn war beg ar gwe ha lare :\n- Gast ! Lar, ar raden zo dru ar bla-mañ 'ha, paotr ! Lare-heñw\nHag e-se ! (A-)benn lar traou mod-se, beñ sur a-walc'h oa-hañw uvel mat ! Kwa heñ, (a-)benn mond dreist ar gwe kement-se ! Hag hezh, Gewr, deuh ar mod lar ar richenn na dow vreur-all ! Ken kreñw (e)veldehoñ dija a-walc'h (iv)e ! Un' (a)nehe oa chom ba Gourin ba'r roc'h Toull al Laëron, an heñi-all oa chom ba Sant-Wazheg en-dro da gastell Ruffel du-(ho)nt ha hemañ neuhe ba'r Rusquec. Hag ar re-he oa sa(v)et o soñj dehe d'o(be)r bep maner.\nSet' oaint (e)n-om lakeet d'o(be)r, da ve piker-mein ! Ha neuhe da labour ar vein kwa d'o(be)r ar maneriou. Med, ma'hat nagn kime ur rumm benvijo (a)nehe pugur vïe daw dehe labourad ga'r memes pioch, ga'r memes orz hag un', (a-)benn nïe echou ga'n orz, chete (a)nehi dreist ar gorn trign ha dreist ar miniou, chete (a)nehi d'e breur, an heñi vïe chom ba Gourin petrame an heñi vije chom Sant-Wazheg. Pé nïe emm un' beñ a vïe kasset dehoñ ar mod-se kwa ! Hag ar relegeier deuh ar maneriou, lar ar richenn papred, ba'r Roc'h Toull al Laëron é ar roc'h kwa, toud ar mell rec'her zo ba ene é ar restachou deus heñi Gourin, ba kastell Ruffel zo un dolmen bannag é ar restachou deuh an heñi oa chom ba lein lann Sant-Wazheg hag ar froud, ar cascade, zo ba Sant-Herbod é ar restachou deus heñi Gewr, an heñi oa o hond da sevel da zigentañ toud hag...\n- Hag ar froud-se zo restachou deus e vengleuñ neuhe ?\nYa ! Me gav din kentoc'h deuh e vengleuñ, n'é ket deuh e maner, kentoc'h deuh e vengleuñ pugur ar richenn lar, lare-heñw - pe-sort mod larin an dra-he doc'h walc'h ? - na gall digass dour-Ellez ha bassee ket dre-ene med, ar stêr Ellez ne bassee ket dre-ene a-raog ! Heñw na gall digass (a)nehi dre-ene, laket anehi da zigoueo dre-ene ablame da dorriñ e sec'hed ! (A-)benn na re sec'hed (a-)benn vïe labourad, vïe kreis an heol mechañs ! Hag e werenn vé gwelet papred ma'hat ba maner ar Rusquec med, torret é-hi ! Ah, ur mell gwerenn voa ba ene ha' vé gwraet la vasque deusouti hag a zo ba-tal ar maner med, deuh ar mod meus klêt é-hi bet torret, war-lerc'h ar bresel lar un tu mennag zo bet skoutou pe un dra mennag 'h o(be)r tan barzh ene hag oa-hi brevet kwa ! Heñ.\n- Ha Sant-Herbod : pe-sort mod é-hañw digoueet ba'r jeu ?\nSant-Herbod zo digoueet ba'h ar jeu-se en ur mod drol a-walc'h ! Pugur Sant-Herbod, d(a) zigentañ, oa aet da jom da Berrien. Sant-Herbod, deuh lar ar re-mañ, zo ur sant kozh bennag ha' zo deut deus bro-Iverzon. Hag oa-hañw aet da jom da Berrien. Ha ba Berrien oa-hañw komañs da, mechañs da labour an douar un tamm (iv)e hag da ganañ kantikou ! Ha d'o(be)r prezegennou ! Ha digass kaos an otro-Doue d'ar baotred ha-toud ! Hag ar baotred hat, ma Doue ! Ga(v)e koulz chilow (a)nehoñ (e)vel mond da labourad (iv)e ! Hag a vïe ur bern tud papred en-dro da Sant-Herbod.\nMed (a-)benn ar fin, merc'hed Berrien e-se oa fachet ! Ha komañs d'ond d'ar sant ! Hag e reent kime chikanañ (a)nehoñ ! Ha chetañ mein war'nehoñ ! Ha beb sort traou toud. Hag un devezh, deut war'nehoñ en-dro, komañs chetañ mein war'nehoñ hardi ! Ha fachet ar sant ! Oh ! Ma'hat oa-hañw un' drol a-walc'h heñ, Sant-Herbod, fachet ar sant ! Ha heñw lar d'ar merc'hed :\n- Ha ma (e)ma kont ar mod-se ba Berrien ! Lar, klask mein (e)moc'h ?! Eh beñ mein po !! Kar a-barzh vo diveinet Berrien ganoc'h...\nAblame da se debowe peus bet klêt an dra-he a-walc'h, vé laret : (a-)barzh teuy a-benn an otro-Doue da ziveinañ Berrien ha neuhe da zic'hagnañ Poullaouen... Añfeñ, goûd a hou(zo)h ar richenn toud kwa heñ ! Set' Sant-Herbod neuhe, pé oa kass-kuit deus Berrien na laket ba e joñj ba ene dalve ket ar boan dehoñ chom kin ! Heñw oa deut tram Sant-Herbod. Ha ba Sant-Herbod oa-hañw aet ba ur maner bennag ha' vé gwraet, n'ounn ket ba pelec'h (e)ma hezh, maner an Nanc ba ene ! Hag oa aet da houll dig-heñw vïe ket bet rôet kolïou dehoñ pugur d'an ampoent-te vïe gwraet toud ar cherreadejou ga kolïou kwa ! Oa aet da houll dig-heñw nïe bet kolïou d'ober un ilis ha neuhe un ti. Set' maner an Nanc oa, ma'hat oa tud pizh ba ene ! Oa laret dehoñ :\n- Oho ! Lar med, amañ vé ket prestet toud an traou ar mod-se da toud ar re a bassev heñ !\n- Ah nann !? Lar ar sant, ma (e)ma kont ar gis-se ! Eh beñ (a-)barzh po ur lon prop ba'n Nanc ! Traou gouest da cherr kirri ! Ah beñ sur basseo kalz dour ba'r stêr-Ellez !!!\nAr re-mañ lar debowe n'eus ket bet gall kaoud na lon fesson e-bed na nitra e-bed da stag deuh ar c'harr ba'n Nanc ! Ma ! Me n'ouzon ket dig-hañw é gwir (iv)e !\n- Neu'n oa aet ar sant da wel mestr ar Rusquec (iv)e ?\nAh ya ! (A-)benn-neuhe henw oa-hañw aet etrameg ar Rusquec ha fei ! Hag pé oa-hañw digoueet ba'r Rusquec, fei ! Oa bet digemeret mad a-walc'h ga Gewr bras heñ ! Hag Gewr bras na rôet un tamm douar dehoñ da sevel an ilis ba'n traoñ, ba an traoñ deuh e maner du-he, ba fei ! Ba-lec'h (e)ma an ilis bremañ kwa ! Rôet un tamm douar dehoñ ha rôet dow eujen dehoñ (iv)e (e)vid o(be)r e cherrïou. Hag e-se oa ket bet fall d'ar sant (a)nehoñ (iv)e !\nSet' komañs ar sant neuhe d'ober e damm ti ha d'ober e zamm ilis (iv)e kwa ! Hag e la ree toud e cherrïou ga an eujenou oa rôet dehoñ ga segneur ar Rusquec, ma peus c'hoant kwa heñ. Hag hezh, ar sant didoñ ! N'ouzon ket pe-sort sistem den oa-hañw... Ma'hat oa-hañw un tammig, n'ou(z)on ket pe-sort sistem (iv)e... Pugur un devezh oa an toer é echuiñ lak an dôenn war an ilis ha heñw lare d'an toer oa krog lak an dôenn war an ilis, lar a ree dehoñ :\n- Med gast ! Lar med, c'hwi labour(e)h ket gol vad 'ha ! Labour(e)h ket gol founnus ! Kentoc'h faot din lared, ne labour(e)h ket gol founnus hat ! Gast !\n- Med ! Lar an toer dehoñ, peus kime gweled ! Me zo ma-hun é labour war an dôenn ! Kar doc'h chouk ahan(o)n un tamm mennag ! Matrehe vin-me founnissoc'h !\n- Ah just é 'ha ! Lar ar Sant, petra rin doc'h a-walc'h ?\n- Beñ lar an toer, peus kime (e)n-om lak d'o(be)r ibiliou !\nPugur gwech-all vise stag, oh matrehe c'hwi n'ou(z)oh ket an dra-he (a)han(o)h ! Vise stag ar mein-glas deus ar charpant ga ibiliou-koat ! Set' vïe daw ober an ibiliou (iv)e. Set' (e)n-om lakeet ar sant d'o(be)r ibiliou (iv)e ha rôet un tamm hach vi(he)n dehoñ :\n- Gast ! Lar-heñw, ya med, daw 'o din klask ur mell koat bennaket d'o(be)r an ibiliou ha mod-all me zo hond da zall ma hach toud !\n- Oh ! Med, lar an toer dehoñ, sert(e)namant pass !! Med, peus kime o(be)r an dra-he war ho tok hag é mehmod ! Lar\n- Ah ! Gast ya 'ha ! Lar ar Sant\nHa'r Sant tap e dok, paotr-powr ! Ha komañs da faout ibiliou war-horr(e) e dok. An toer a lare :\n- Me gav-me hemañ beg fin a-walc'h (a)nehoñ sur a-walc'h ! Lar, ma'hat (a-)benn-berr an toko vo disac'het toud !\nDeut nos, paotr-powr ! Ha echou an ibiliou ga'r sant ! Heñw tap e dok en-dro, lak (a)nehoñ war e benn !\n- Opala ! Lar an tôer, ah ! Amañ zo un dèn, amañ n'é ket un dèn normal (a)nehoñ ! Ohoho ! Deuh hemañ é daw diwall drame zo un dèn surnaturel sur a-walc'h !\nSet', paotr-powr ! Aet an toer kuit (iv)e ha komañs da gont traou ar mod-se ! Hag ar sant oa komañs d'o(be)r mehmod (e)vel ba Berrien en-dro, d'o(be)r e zammou prezegennou, da gan e gantikou ! Ha komañs toud ar baotred d'ond en-dro. Ar merc'hed oa (iv)e ha komañs da goñvertissañ (a)nehe ene toud ! Med (a-)benn-neuhe an-heñi oa sa(v)et droug ba rèr ar Gewr bras (iv)e ! Pugur ar re-he oa toud merourien da Gewr hag Gewr lare d'e joñj :\n« Med ma'h eent toud da-heul ar sant, ma faot dehe chom da chilow hezh kanañ ha c'hoari e jeu ahe med, neuhe ma douarou jomo da labourad ! Ha piw a bêo aha(n)on ?! » Lar\nSet' (a-)benn ar fin oa ket an traou dreist kin (e)tre Gewr hag ar sant neuhe heñ ! En mod e-bed ! Hag un devezh neuhe, un devezh neuhe Gewr a lare d'e joñj :\n« Ma ! Lare-heñw, ar liprañ tra meus d'o(be)r (e)vid (e)n-om zebarass deus an den-te : la'o (a)nehoñ ! Ha me zo hond deuh an nos, un nos bannag ha (a-)benn 'o hezh kousk tal e ilis ahe ! Me zo hond ! Ha un taol orz war e benn ! Ha (a-)benn-neuhe hezh 'o mad e gont gantoñ ! N'o ket klêt deuh rimodellou ar mod-se kin dre-ahe ! »\nDeut un nos 'hat ! Paotr-powr ! Neb loar na nitra. Aet ar Gewr, tap e orz vras ha hond da la'o ar sant ! Hag sa(v)et an orz a-hus d'an ilis ! A-hus d'ar sant ha ma'hat, pé ka(s)i-sur na laket e droad war ur mên-boull bennaket pugur na risk(l)et ! Pé oa hond da skoiñ ha koueet ar Gewr bras neuhe war an ilis lipr ! Hag an tour deuh an ilis oa lemm d'an ampoent-te ! An tour deuh an ilis oa aet ba e bouellou dehoñ hag disvouellet anehoñ ! Ma peus c'hoant kwa. Ha serr freg-ha-difreg Gewr bras na gall dond kuit med, tour an ilis, ar flech deusouti oa torret ! Ha blam-se tour Sant-Herbod debowe zo kare ! Pugur ar penn, ar penn-all zo bet kass-kuit ga Gewr kwa ! Ha Gewr na gall o(be)r un nebeud pachou bras pugur bras oa-hañw ! Un nebeud pachou ha aet da vervel war beg un tamm mene oa ba ene en-dro. Hag, ma Doue ! Ken bras-vall (e)vel oa-hañw ! Ar merourien na laret :\n- Beñ, ur mod bannag é d'o(be)r un tamm be bannag dehoñ...\nSet' oa toullet war'nehoñ ba-lec'h oa-hañw koueet ! Set oa toullet hañw ba-lec'h oa-hañw koueet kwa ! Heñ. Hag ar re-mañ lar, lod lar voa ket voien da doull, d'o(be)r un toull bras a-walc'h dehoñ set' oa-hañw lak(et) (e)tre naw bleg ba'n toull ! Med, me meus klêt ar mod-all un' kozh (iv)e deus kost Saint-Clair ha' lare din ur wech :\n- N'é ket ar mod-se é ! Lare-heñw, n'é ket ! Pugur ar merourien na gwraet un toull dehoñ ha' ree seizh troatad hed ! Ha oa renk(et) o(be)r seizh kwech seizh tamm deus korv Gewr (a-)benn lak anehoñ ba'n toull !\n'Ha ! Me n'ounn ket pe-heñi, ha ba-pelec'h (e)ma ar wirione... Bremañ n'on ket (e)vid lared doc'h kwa heñ ! Med, ar merourien lare d'e soñj :\n- Gast ! Ma tà hezh maes en-dro, lar, n'onn ket pe-sort sistem den oa hezh, gwelloc'h é domp plantañ ur bern mein war'nehoñ ! Ar mod-se, pé 'o ba'n toull renko chom barzh !\nAblam-se debowe neuhe ba Beg Gewr, ba parres Sant-Herbod (iv)e, zo ur benbern mein bras kwa (e)vid ampech (a)nehoñ d'ond maes en-dro.\nBet skrivet ga Gurvan Lozac'h d'an 15:26


LibreOffice 3.6.7 e brezhoneg\nMozilla Common Voice : dastum enrolladennoù brezhonek\nInternet d'an 18 a viz Gouere. Laouen eo pare LibreOffice o reiñ deoc'h da c'houzout ez eo bet lakaet war wel handelv 3.6.7 LibreOffice.\nKemmoù e leizh ez eus bet degemeret gant ar meziant-mañ. En o zouez :\nAr benveg Seveniñ ar mentrezh (broust) a ra an difoc'h ar mentrezhañ emgefreek arloet ouzh ur rannbennad(Maxime De Roucy)\nSkoret eo an esaouiñ amplegadek. (Miklos Vajna)\nDornataet e vez bremañ al linennoù, ar c'hweladurioù hag ar gwintadurioù gant enporzhiañ ar restroù mod VML. (Miklos Vajna)\nDornataet e vez bremañ ar maeziennoù GetExpression ha SetExpression gant enporzhiañ ar restroù mod DOCX. (Miklos Vajna)\nAr benveg Seveniñ ar mentrezhañ a ra an difoc'h etre doareennoù mentrezhañ an arouezennoù arloet ouzh ar rannbennad ha doareennoù mentrezhañ an arouezennoù arloet ouzh un darn eus an destenn e-barzh ar rannbennad. Arloet e vez ouzh ar rannbennad dre ziouer ; mar chomo pouezet ar stokell Ctrl e-pad an dornata e vo arloet an doareennoù-mañ ouzh an darn destenn diuzet nemetken. (Maxime de Roucy)\nCtrl + [ a zigresk ha Ctrl + ] gresk ment nodrezh an destenn diuzet.(Paul Cameron)\nBremañ e c'hallit toueziañ ar c'helligoù diuzet dre al lañser amplegadek (klik a-zehou war an diuzad). (Greggory Hernandez)\nArdoet e vez ar maeziennoù e-barzh ar c'helligoù. Enlakait ar maeziennoù Deiziad, Anv ar follenn ha Titl e-barzh ar c'helligoù. A-benn enlakaat ur vaezienn, kit da vod "daskemmañ" ar gellig (daouglikit e-barzh), klikit a-zehou war ar gellig ha dibabit "Enlakaat maeziennoù" diwar al lañser amplegadek. (Kohei Yoshida)\nDre al lañser EmSilañ e vez rummet bremañ. (Kohei Yoshida)\nDilamet eo bet bevenn ar rummañ (3 dezverk). Bremañ e vez dibabet kement ha dezverkoù a fell deoc'h. (Albert Thuswaldner)\nDre ziouer ez eus ur follenn hepken gant un teul nevez. (Stefan Knorr)\nOuzhpennet eo bet ar vent Skramm ledan (16:9) evit an treyonennoù. (Rob Snelders)\n10 pajennad vestr nevez (Mateus Machado Luna, Björn Michaelsen ha Alexander Wilms)\nDinoet e vez an hewel diavaez ent dereat gantImpress ha skrammet e vez ar penel kinnig war an hewel lec'hel. (Michael Meeks)\nUn afell Skoazell ez eus bremañ gant boestadoù emziviz al lañser Mentrezh (Nodrezh, Ment an nodrezh, Esaouiñ) hag al lañser Arouez (Binvioù>katalog). (Karan Desai)\nOuzhpennet eo bet kontañ ar gerioù war barrenn ar stad. (Muhammad Haggag)\nEzporzhiañ PDF gant un dibarzh evit ur rouedigell. (Andreas Mantke)\nSkoret eo enporzhiadur Smart Art a-berzh MS-Office. (Miklos Vajna)\nOuzhpennet ez eus bet ur sil enporzhiañ evit an teulioù mod Corel Draw (Fridrich Strba)\nHizivaet eo bet an neuz war Windows Vista, Windows 7 ha nevesoc'h : efedoù mod 3M dilamet diouzh ar reolennoù, barrennoù stad, barrennoù binvioù ha lakaet ez eus bet un ilrezenn war an drekleur evit barrennoù ar binvioù. (Mirek Mazel, Stefan Knorr, Jan Holesovsky ha Michael Meeks)\nKempennet eo bet ar reolennoù ha skañvoc'h ez int bremañ. (Mirek Mazel ha Jan Holesovsky)\nSkrammad kinnig nevez (Splash Screen). (Andrea Soragna ha Stefan Knorr)\nAdtreset eo bet ar voestad A-zivout (dre Skoazell > A-zivout LibreOffice) evit kinnig un neuz wellaet. (Andrew Higginson ha Stefan Knorr)\nNeuz nevez evit ar skrammad lañsañ. (Stefan Knorr)\nRoll klokoc'h an traoù nevez (e galleg)\nStaliañ an arload, staliañ an Difazier\nInternet d'an 13 a viz Ebrel. Laouen eo pare LibreOffice o reiñ deoc'h da c'houzout ez eo bet lakaet war wel handelv 3.6.6 LibreOffice.\nInternet d'an 30 a viz Genver. Laouen eo pare LibreOffice o reiñ deoc'h da c'houzout ez eo bet lakaet war wel handelv 3.6.5 LibreOffice.\nInternet d'ar 5 a viz Du 2012. Laouen eo pare LibreOffice o reiñ deoc'h da c'houzout ez eo bet lakaet war wel handelv 3.6.4 LibreOffice.\nInternet d'ar c'hentañ a viz Kerzu 2012. Laouen eo pare LibreOffice o reiñ deoc'h da c'houzout ez eo bet lakaet war wel handelv 3.6.3 LibreOffice.\nInternet d'an 4 a viz Here2012. Laouen eo pare LibreOffice o reiñ deoc'h da c'houzout ez eo bet lakaet war wel handelv 3.6.2 LibreOffice.


Pajenn:Marigo - Buez ar Saent.djvu/316 - Wikimammenn\nPajenn:Marigo - Buez ar Saent.djvu/316\nAr pevare devez a viz Maë.\nSANTES MONICA, INTANVES.\nSantes Monica, guinidic eus an Affriq, o veza desquet abred gant he Mam Oræsoun caër, na squize tam oc’h o lavaret. Pellaat a ree dious quement a alle e distrei dious Doue ; hac he brassa pligeadur oa en em antreteni gantâ dre an Oræsoun.\nGoude beza bet un exempl eus a bep seurt vertuziou evit ar merc’het yaouanc, e voe dimezet da ur Bourc’his galvet Patris ; en ur antren er stad-se, e studias da guenta da aznaout speret hac humori he fried ; hac, evel ma oa un den colerus ha dibauchet ; en em applicas da zouçaat e speret, ha d’en distrei dious an dibauch, dre he douçder hac be fatientet. Peguer pront ha peguen amportet bennâc ma voa-èn, ne resiste james ountâ, na ne lavare quet dezàn an distera tra queit a ma vize drouc ennàn : mæs pa vize tremenet e goler, e lavare dezâ dre ræsoun ha dre gaër ar pez a elle e renta pæsiploc’h ; ouspen-ze, e c’houlenne bemdez digant Doue dre bedennou. fervant e gonversion ; hac e obteni a eureu.\nAr vertuziou a admire Patriç en e bried santel, en touichas erfin ; cench a eureu evel un-all eo e blaç, dont a eureu douç, humbl, leun a zougeanç Doue, en hevelep-fæçoun ma vevas a-neuse bete fin e vuez evel ur guir gristen.\nAr Vreg santel-mâ ne sortie nemeur eus he zy, receo a ree cousgoude gant civilite ar re a zeue d’e guelet ; er gonversation e comse bepret eus a draon edifiant, ha rei a ree avisou mad da vreur a hini. Un devez, o clevet ur vreg yaouanc oc’h en em glem eus ar goal dretamant a receve digant he fried, goude beza e c’honsolet guella ma elle, e lavaras dezi : liquit evez, va c’hoar guæz, na dennac’h quemense\nAdtapet diwar « https://br.wikisource.org/w/index.php?title=Pajenn:Marigo_-_Buez_ar_Saent.djvu/316&oldid=134429 »


Buhez ar Sent/1912/Jul - Wikimammenn\nBuhez ar Sent/1912/Jul\n◄ Philip Neri Jul Augustin a Gantorbery ►\n— Jul, a lavaras ar gouarner d’ezan, ha gwir e vefe ar pez a damaller d’it ?\n— Me, eme Jul, a zo kristen, n’on ket evit lavaret d’ac’h e vefen netra nemet ar pez ma’z on.\n— Gouzout a rez ervat o deus ar brinsed roët urz da ginnig eur zakrifis d’an doueou ?\n— Her gouzout a ran, mes o vezan mac’h on kristen n’on ket evit ober ar pez a fell d’ac’h, hep nac’h an Doue gwir ha beo.\n— Peseurt droug a rêr o kinnig eun tamm ezans hag o tec’hel goude-ze ?\n— N’on ket evit terri gourc’hemennou Doue abalamour zenti ouz tud digristen. C’houec’h vla warn-ugent so ec’h on en arme, ha biskoaz n’eus bet eun torfed da damall d’in ; seiz gwech on bet er brezel ; n’am eus ket dizentet ouz ma mistri, ha da stourm oan kenkouls hag eun all. Biskoaz ar prins n’en deus tapet ac’hanon o vankout hag e kredet ec’h afen, goude bezan bet aketus da zenti ouz gourc’hemennou ar rouane, da zizenti ouz Roue ar rouane ?\n— Jul, gwelet a ran ec’h out eun den a benn hag a galon. Selaou ac’hanon, ha kinnig ezans d’an doueou.\n— Ne rin ket ar pez a c’hourc’hemennet, ha n’on ket o vont, dre eur pec’hed, da jachan war ma c’hein poaniou hag a bado da viken.\n— Me gemer ar pec’hed warnon ; bezan az pezo dek dîner, ha goude-ze den ebet ken n’eio da glask trabas ouzit !\n— Nag an arc’hant ifern-ze, na da gomzou flour ne lakfont ac’hanon da nac’h an Doue peurbadus.\n— Ma ne zentez ket ouz urziou an impalaered, e lakin da zibennan.\n— Mat a refet ! Kondaonet ac’hanon ’ta ! Ma c’houzanvan ar verzerenti, e c’honezin eur gloar hag a bado da viken.\n— Ma c’houzanvjes evit ar vro hag evit al lezennou, neuze, ya, e c’honezjes, en gwirione, ar gloar-ze.\n— Gouzanv a ran evit al lezennou, mes evit al lezennou a bado da viken.\n— Al lezennou-ze a zo bet roët d’ac’h gant eun den hag a varvas war ar groaz.\n— Maro eo evit hon fec’hejou, abalamour rei d’imp ar vue a bado da viken. Doue a vev a holl viskoaz hag a vevo da virviken. An neb hen anzavo en devo ar vue peurbadus ; an neb hen nac’ho a vezo kastizet epad an holl amzeriou.\nAdtapet diwar « https://br.wikisource.org/w/index.php?title=Buhez_ar_Sent/1912/Jul&oldid=37796 »\nKemmoù diwezhañ degaset d'ar bajenn-mañ d'an 26 Mez 2012, da 06:27.


(Adkaset eus Mererezh)\nAr management a zo penaos merañ ha kas war raok un aozadur, kenwerzhel alies, pe ul lodenn deus ur aozadur, en doare efedusañ, o tispakañ hag oc'h ober gant an danvezioù zo (tud, arc'hant, benviji, korvoderioù dizanvezel). Talvezout a ra merañ pe mererezh met diwar-benn an embregerezhioù peurliesañ.\nDont a reas war-wel en XIXvet kantved er SUA. E penn-kentañ an XXvet kantved e hantero Max Weber e termenadur ar management. E touez skiantoù verañ an armerzhour alaman e kaver mererezh ar c'hoskor, strategiezh an embregerezh, skiant an arc'hant pe ar marketing.\n« Management » a zo ur ger saozneg, kemeret deus an italianek maneggiare (ober war-dro, embregañ, dreist pep tra ur marc'h) o tont deus ar latin manu agere («konduiñ dre an dorn»). Ar ger gallek mesnagement (diwezatoc'h ménagement) a levezono emdro ster ar ger saoznek management er XVIIvet ha XVIIIvet kantved.\nAr wikipedia spagnolek a lâr Gestión empresarial, merañ an embregerezhioù, hag ar wikipedia e portugaleg Gestão comercial, mererezh gerwerzh.\nAdtapet diwar « https://br.wikipedia.org/w/index.php?title=Management&oldid=1461633 »\nDernière modification le 4 Ebr 2013, à 14:14\nKemmoù diwezhañ degaset d'ar bajenn-mañ d'an 4 Ebr 2013, da 14:14.


Buhez ar Sent/1912/Syprian - Wikimammenn\nBuhez ar Sent/1912/Syprian\n◄ Gouel hano santel Mari Syprian Korneli ►\nEn e amzer, Des a zigoras ar seizvet brezel grêt gant impalaered Rom d’ar gristenien, hag a oe eun tamm mat gwasoc’h eget ar c’houec’h-all a oa bet grêt en e rôk. Gourc’hemenn a reas d’e c’houarnerien ober d’an holl gristenien, bras ha bihan, paour ha pinvidik, nac’h o fe, ha lazan pe harlui kement hini n’hen graje ket. Niver a dud a nac’has neuze o fe, dreist-oll en Afrik ; en koulz ebet, daoust d’ar brezeliou a oa bet grêt d’ezi, an Iliz n’he devoa gwelet kement eus he bugale o trei kein d’ezi ; gwelet e oe neuze ar mab hag ar breur o vont d’ar prizon, hag ar vamm hag ar c’hoar o kinnig ezanz ; gwelet e oe neuze eur wreg kaset d’an templ, en despet d’ezi, hag he fried hag he c’herent o kregi en he daouarn, evit ober d’ezi teurel ezans war an ôter ; ar gristenez a ’n em zifrete hag a youc’he : « N’eo ket me eo ; c’houi eo ho peus grêt ! » Daou bried o devoa kemeret an tec’h, o lezel war o lerc’h o merc’h vihan ; ar vagerez a gasas houman d’an templ, hag evel ma ne zebre ket c’hoaz a gig, e reas d’ezi sunan eun tamm bara soubet er gwin konsakret d’an idolou. Mes tristan oa, oa gwelet beleien ha, zoken, eun eskob bennak, a kaout ar galon da nac’h Jezuz-Krist. Koulskoude, an nac’herien a oe strafuilhet ouspen eur wech, rak Doue a ziskoueze, beb an amzer, an droug a oa ennan. Unan aneze a deuas da vezan mut pa oa o kinnig ezanz ; eleiz, gant a geun o dije, a goueze en dizesper hag a golle o spered. Hiniennou, goude bezan troet kein d’o relijion, a glaske c’hoaz tostât ouz ar zakramanchou, mes eun dorn ha ne weled ket a rê d’eze mont a-drenv. Eur verc’h yaouank hag he devoa kinniget ezanz d’an doueou a varvas o sevel diouz an dôl zantel. Eun nac’her a dostaas ouz tôl ar Zakramant, a zigemeras an hosti santel war bal e zorn, evel ma oa ar c’hiz en amzer-ze, ha pac’h eas da gas ar gommunion d’e c’henou, e welas n’en devoa mui en e zorn nemet eun tammik ludu. Zoken, eur bugel bihan, hag a oa bet sôtret e deod d’ezan gant ar gwin konsakret d’an idolou, n’hallas ken evan diouz kalur ar gwad presius, ha dal ma tivere eur berad bennak en e c’henou, e tôle anezan er-mêz bep gwech.\nAr skoueriou-ze a lakas spouron da zevel etouez ar gristenien, hag a viras ouz niver an nac’herien da vont war gresk.\nSyprian, hen, pa welas e oad o tont d’ezan, a yeas da guz demdost da gêr, hag a dalc’has ac’hane da c’houarn e iliz ; en doare-ze, e reas eun tamm mat muioc’h a vad eget n’en dije grêt o chom da astenn e c’houg da gleze ar bourreo. Goude bezan bet pevarzek pe bemzek miz en e doull kuz, e c’hallas dizrei da Garthaj. Dougen a reas neuze eur gourc’hemen leun a furnez da lavaret ne vije addigemeret en Iliz ar gristenien o devoa nac’het o le, nemet p’o dije grêt eur binijen gwirion.\nSyprian a zavas levriou kaer, a zo anavezetoc’h evit an heol, eme sant Jerom ; an hini aneze en deus ar muian a dalvoudegez eo an hini a reas war unanded an Iliz : de Unitate Ecclesiæ. Diskouez a ra el levr-ze eo Iliz Rom mamm ha mestrez an holl ilizou, hag eo red chom ganti evit bezan war an hent mat.\nEn amzer an impalaer Valerian, e tigoras adarre ar brezel eneb ar gristenien. Syprian, goude bezan bet harluet eur pennad en Kurub, a oe kondaonet da vezan dibennet. Eleiz a gristenien a oa êt gantan da di ar gouarner, ha pa glevjont e varnedigez, e lavarjont : « Ha ni ive a c’houlenn bezan dibennet gantan. »\nHeuilh a rejont anezan war dachen Sexti, elec’h ma tleed e lazan. Eleiz a bigne er gwe a oa tro-war-dro an dachen, evit gwelet gwelloc’h. Syprian a gouezas d’an daoulin, a lemas e vantel hag a bedas, e benn stouet d’an douar ; goude-ze e tennas e zaë, hag en korf e roched e c’hortozas ar bourreo ; p’en em gavas, an eskob santel a roas urz da rei d’ezan pemp warn-ugent pez aour. En keit-se, ar gristenien a astenne endro d’ar merzer lienennou da zastum e wad. Syprian a vouchas e-unan e zaoulagad ; eur beleg hag eun abostoler, hanvet Julian an eil hag egile, a liammas e zaouarn, hag e oe skoet gantan tôl ar maro. Pa deuas an noz, e teujod gant goleier hag en eur ganan da gas e gorf da vered Macrobius Candidus.\nAdtapet diwar « https://br.wikisource.org/w/index.php?title=Buhez_ar_Sent/1912/Syprian&oldid=38188 »\nKemmoù diwezhañ degaset d'ar bajenn-mañ d'an 5 Gou 2012, da 13:39.


Pajenn:Al Lae - Bilzic.djvu/95 - Wikimammenn\nPajenn:Al Lae - Bilzic.djvu/95\nholl Vretoned o deus hi kavet er c’havell, en pehini int bet luskellet gant kroz ar mor lia kanaouenn an aveliou.\nAr merc’hed ’ta a oa eno en de-se, brao ral, en disheol, oc’h ober stamm, o wriat, o kôzeal, o vesa o bugale. Izabel a oa chomet er gêr : redek a rê he lijou (liziou); he ôtre he devoa roet d’he bugale da vont da c’hoari gant ar re all, ha Bilzig, Madelen, Yannig ha Katellig, o fevar en trêz. Pôtred ha pôtrezed ar bourk holl emaint, war an drêzenn, o labourat, o c’houezi tre ma c’hallont, evit sevel tour pe gastell, sterna lestr pe vag a-rôk ar gourlenn.\nEn de-se, rust ar mor, mareou bras anei, ar vugale ’ta a oa eno unanet’ a-rôk ar gourlenn, eur pennad mad a-rôk, ha paliou, marriou, pigellou da doulla, ha da sevel, da gempenn, da benta tier, touriou, bagou ha lislri. Kalet eno e laboured, ive e ragached.\nAdtapet diwar « https://br.wikisource.org/w/index.php?title=Pajenn:Al_Lae_-_Bilzic.djvu/95&oldid=118953 »


Gwalldaol ar 17 a viz Genver 2019 e Bogotá - Wikipedia\nGwalldaol ar 17 a viz Genver 2019 e Bogotá\nKartenn ar Complejo Muzu Policía Nacional de Colombia, lec'h ar gwalldaol.\nD'ar 17 a viz Genver 2019, ur c'harr-tan a voe bleniet en Akademiezh polis broadel en Bogotá, e Kolombia. Ar c'harr-tan a oa aet dre al lec'h betek tarzhañ. Lazhet e voe 21 den (gant ar sponter) ha gloazet 68 all. An tagadennoù emlazh a zo ral e Kolombia. Leuniet e oa ar c'harr-tan gant 80 kilo pentolit. An dagadenn varvusañ eo er gêr-benn abaoe hini 2003 en El Nogal Club hag an hini gentañ abaoe 2017 gant gwalldaol Centro Andino. Ar sponter eo José Aldemar Rojas Rodríguez, un den liammet ouzh an tu kleiz pellañ ha dreist-holl an Ejército de Liberación Nacional abaoe 30 vloaz. Liammet e oa ivez ouzh torfedourien ar Clan del Golfo ha disivouderien ar FARC. Hervez an ELN ez eo ur gwalldaol ganto evit talañ ouzh tagadennoù ar gouarnamant kolombian a-enep dezho en desped d'an emvod evit ar poec'h dalc'het e Kuba .\nAn dagadenn[kemmañ | kemmañ ar vammenn]\nHervez pennoù gouarnamant Kolombia, d'ar 17 a viz Genver 2019 da 9:30 mintin, Rojas en deus bleniet ur c'harr-tan Nissan Patrol gris eus 1993 leuniet gant 80 kg a bentolit e kampus ar Complejo Muzu Policía Nacional de Colombia. Eno e laoskas un den nepell diouzh ul loch bus. Rojas en doa kendalc'het goude-se da ziskenn ar straed implijet evit an dezougen er skol. Pa voe c'hwezhet ar c'harr-tan gant ur c'hi enep danvez-tarzh e vlenias buan dre ar postoù surentez en ur flastrañ gwarded.\nAn danvez-tarzh a voe lakaet da darzhañ e-kichen hunva ar maouezed pa oa ar studierien o tistreiñ eus ul lid ofisiel. N'eo ket sklaer daoust ha lakaet eo bet ar c'harr-tan da darzhañ gant ar sponter pe gant an den a oa bet laosket el loch bus.\nAdtapet diwar « https://br.wikipedia.org/w/index.php?title=Gwalldaol_ar_17_a_viz_Genver_2019_e_Bogotá&oldid=1827148 »\nKemmoù diwezhañ degaset d'ar bajenn-mañ d'an 28 Gen 2019, da 07:50.


Breizh da vare an drouized, Kezar hag Asteriks\nDeuet ar Gelted e-barzh an istor\nE 500 kent J.K. e tegasas ar Gelted o sevenadur el ledenez. Bras e voe o levezon war an takad a rejont Arvorig anezhañ, da lavaret eo ar vro sko ouzh ar mor. En em staliañ a reas an Namneted en norzh da Naoned, ar Weneted er Mor-Bihan, an Osismied e kornôg al ledenez, ar Goriosolited en Aodoù-an-Arvor hag ar Redoned er biz. E kêriadennoù ha lec’hiennoù gant mogerioù en-dro dezho e savjont atalieroù ma veze labouret ar metalioù en un doare dibar. Bet hon eus diganto un teñzor pezhioù moneiz a c’haller gwelet darn anezho e Mirdi Breizh e Roazhon.\nMammenn ar mojennoù\nDiazezet e oa o c’hevredigezh war ur rummad tud uhel, soudarded anezho, hag ur c’hasta beleien-diouganerien ha drouized. Awenet e oa o relijion gant an nerzhioù naturel a zo bev-mat er vro. E Menez Are, er Yeun Elez, e vije bet dorioù ar bed-hont. Mojennoù all a gaver diwar-benn reier an Uhelgoad pe al lanneier latarek. Brudet e veze troioù-kaer an harozed hag an doueed gant barzhed, a oa barzhonegerien ha sonerien. Bev eo ar bed faltazius pinvidik-se en deiz a hiziv bepred dre un hollad arouezioù dudius hag istorioù bamus.\nWar roudoù ar Romaned\nE 57 kent J.K. e oa aloubet Arvorig en he fezh gant ar Romaned. En he fezh ? Ne oa ket, rak ar Weneted a zalc’he penn. Rankout a reas Kezar stourm kreñv e-pad ur bloaz a-benn trec’hiñ anezho e-tal ar Mor Bihan. Ur rouedad hentoù a rae al liamm etre ar c’hêrioù, Condate (Roazhon), Fanum Martis (Kersaout), Condenvincum (Naoned) ha Dariotium (Gwened). E Karaez e oa un doursan hir da gas dour betek ar feunteunioù hag ar c’hibelldioù foran.E Kersaout emañ Templ Meurzh, anezhañ ur monumant rouez-tre er vro-mañ, savet war un uhelenn. Nepell ac’hano ez eus bet kavet kolonennoù, mein-sav, bravigoù ha kement zo. Da-geñver furchadegoù ez eus bet dizoloet traoù kozh souezhus, evel pa oad o sevel metro Roazhon.\nDaoust hagouzout a raec’h ?\nUr festival galian-ha-roman ?\nSur a-walc’h e vefe souezhet ar 150 000 a dud a ya bep bloaz betek Karaez evit an Erer Kozh ma oufent e oa ar gêr-se ur greizenn sevenadurel hag armerzhel a bouez, savet gant ar Romaned 2000 bloaz zo.\nBerceau de nombreuses légendes celtes, la forêt de Huelgoat, ou " Fontainebleau breton", est surtout connue pour la curiosité et la ...


Pezhioù-c'hoari farsus - Roman, poésie, littérature, écrits - Ar Vro Bagan,\n> Livres en breton >Roman, poésie, littérature, écrits>PEZHIOù-C'HOARI FARSUS\nE-kichen ar c'hoariva relijiel, ar Misterioù, e oa er Grennamzer unr C'hoariva farsus. Pezhioù-c'hoari laouen, fentus, gros a-wechoù ; pezhioù flemmus, goapaus, un tammig kentelius lod anezho.\n"La farce du Cuvier" a zo e Bro-C'hall, unan eus ar re vrudetañ. E brezhoneg ez eus deut betek ennomp un neubeut gwerzennoù eus "Amourousted an den kozh"... Ouzhpenn ar pezhioù farsus edo ivez ar Fablennoùigoù - "Fabliaux" e galleg...\nKavet e vo da lenn el levr-mañ "En-dro d'ar poull" diwar "La farce du Cuvier" ha div fablennig, renket e doare pezhioù-c'hoari : "An div glujar" hag "Ar pallenn etre daou". Ha da echuiñ tri fennad eus "Romant al louarn". Displeget eo bet - hag e vez c'hoaz'h- ar pezhioù berr-se gant Strollad ar Vro Bagan.


Ur skrivagnerez saoz eo Mary Wollstonecraft Shelley ganet d’an 30 a viz Eost 1797 e Londrez, e Bro-Saoz. Brudet eo dre he romant "Frankenstein, or the Modern Prometheus". Merc'h e oa d’ar brederourez Mary Wollstonecraft ha d’ar skrivagner politikel William Godwin. Dimeziñ a reas gant ar barzh Percy B. Shelley e 1816, goude emlazh e wreg kentañ. Mervel a reas d’ar 1añ a viz C'hwevrer 1851 e Londrez.\nAdtapet diwar « https://br.wikipedia.org/w/index.php?title=Mary_Shelley&oldid=1986438 »\nKemmoù diwezhañ degaset d'ar bajenn-mañ d'an 16 Ebr 2022, da 19:57.


Emgav e Pariz di sul ma vezo lamet kuit danvez-lezenn Taubira : Deomp dezhi ! | EMGLEV AN TIEGEZHIOÙ\nEmbannet eo bet an notenn-mañ e Stourm "Pro Life". Lakaat ur sined war ar peurliamm.\n← Bevet ar Pab Frañsez !\nDaou dre gant eus poblañs Frañs o vanifestiñ e Pariz d’ar sul 24 a viz Meurzh 2013 >


Pevare Sul warn ugent goude ar Pantekost - Tiegezh Santez Anna\nSul 24 a viz Du 2019 - Stumm ordinal\nSul 34. Gouel ar C’hrist Roue an Hollved\nAr bobl a chome eno da sellout. Ar pennoù-bras, int ivez, a rae goap anezhañ en ur lavarout : «Salvet en deus reoù all; ra 'n em salvo e-unan, mard eo Krist Doue, an hini dibabet !» Ar soudarded ivez a c'hoarzhe goap warnañ; tostaat a raent hag e kinnigent gwinegr dezhañ, en ur lavarout : «Mard-out Roue ar Yuzevien, en em salv da-unan.» Bez’ e oa ivez ur skrid a-us d’e benn : «Hemañ eo roue ar Yuzevien.» Unan eus an dorfedourien e pign ouzh ar groaz, a skoe kunujennoù gantañ, en ur lavarout : «Ha n’eo ket te eo ar C'hrist? En em salv da-unan ha ni ganit.» Met egile a respontas outañ gant komzoù taer : «Na te, kennebeut-all, n’ec'h eus tamm ebet doujañs Doue, goude m’out bet barnet d’an hevelep kastiz? Evidomp-ni ez eo reizh, gopret omp diouzh hon torfedoù; met hemañ n’en deus graet droug ebet.» Hag e lavare : «Jezuz, az\npez soñj ac'hanon pa zeui e gloar da Rouantelezh.» Ha Jezuz a respontas dezhañ : «E gwirionez, en lavarout a ran dit, hiziv e vi ganin er Baradoz.»\nPevare Sul warn ugent\nHon Aotroù Jezuz-Krist Roue\neus Yeremias 29,11,12 et 14\nMennadoù a beoc'h am eus ha n'eo ket a zroukverzh, eme an Aotroù; p'am galvot e selaouin ac'hanoc'h, hag ho tastum a rin eus an holl vroioù el lec'h m'am boa hoc'h harluet dioutañ.\nPublié dans Gregorian, Liderezh, Messe, Oferenn, Sainte Liturgie, Sulvezhioù


mars | 2018 | ur blog eo …\nPublié le 22/03/2018 par Yann-Ber\nMonstre sacré, titl orin : National Treasure, erbarad Jack Thorne, kenwerc’hañ Marc Munde, 3 eur 12 min, film skingaset e 4 rann, Breizh-Veur (2016)\nIskisat dibaboù. Ober eus prosez un den a galite un abadenn lipet cheuc’h, un handerc’had a sell ouzh ar vuhez evel ouzh ur film, un handerc’had daouel.\nTroc’het eo bet al liammoù gant ar vuhez evit ober un displegadenn war begen diaes eo evit ur den brudet bezañ tamallet dezhañ bezañ gwallet merc’hed.\nWar zigarez ar skrij eo graet pezh a c’hoarvez en ur bern handerc’hadoù en amzerioù-mañ eleze lezel an arvesterion en entremar.\nE lec’h dibuniñ darvoudoù un istor eus an derou betek an dibenn e roer skeudennoù lipet eus pezh a zo c’hoarvezet hag eus soñjoù an tudennoù evel ma vefent c’hoarvezet…\nAes eo neuze d’ an arvester chom pell eus an darvoudoù diskouezet ha kenduañ gant ar benndudenn digudenn ma ne wel ket an arverkoù, a zo peuz diwelus en abeg da furm ar film.\nAr gwaller zo un dremmour lorber, azeulet, an darvoudoù zo un arvest en arvest hag ar film un handerc’had da ziskouez ampartiz an aozerion war o micher sevel skeudennoù.\nChomet eo an aozerion er-maez eus an darvoudoù un tammig evel oc’h ober stadegoù, pe ur renabl eus darvoudoù gwirion o klotañ gant dodenn ar film. Ne gav ket din e vefe spirus d’ un handerc’hañ pinvidik ha digor.\nDeurus eo seurt kalvezerezh emichañs, ha pleustret eo kalzik abaoe pell, hogen displijus eo evidon, evel kalvezerezh ar fals roudoù, evel ma lavar ur mignon din, a zo ur c’halvezerezh boaz er filmoù polis. Paotaat a reont ivez er seurt filmoù skingaset e tammoù. Un doare da zerc’hel an arvester betek an dibenn, diwar goust an danvez avat. C’hoari brount.\nAmañ e tiskouez mat ar filmaozer bezañ arzour a-vicher. Labour mistri eo ar skeudennoù hag ar sonerezh.\nAn istor avat n’eo nemet un digarez da sevel un oberenn.\nN’ en deus ket an aozer kontet dimp un istor hogen meret danvez en un doare brizhergorek. Kalz re vrav eo skeudennet ar bennduden avat ha livet kalz re verr ha reuzeudik ar merc’hed a zo en orin ar prosez evit ma vefe ergoregezh en oberenn.\nTalvezout a ra ar boan sellout outañ, paneve nemet evit ar livioù glas-gwer-ruz-teñval hag ar benndudenn, an haroz, ken skedus ha ken denek.


Kaozeal:Bro gozh ma zadoù - Wikipedia\nKaozeal:Bro gozh ma zadoù\nD'am soñ e c'halle ar skrid chom amañ, tre evel ar skrid kembraek ... en daou wiki. Bianchi-Bihan 22 Her 2007 da 03:26 (UTC)\nMe 'gav din e rankfe pozioù ar c'han chom er pennad. Evel-se e vez graet en holl Wiki-où all, evit an holl ganioù broadel (ca:Bro gozh ma zadoù, en:Hen Wlad fy Nhadau... pe eo:Rastriya Gan). Kompren a c'heller e vije lakaet ar c'hanaouennoù all er Wikimammenn. Evit ar Vro gozh avat (pe ur c'han broadel all) e talvez ar boan lezel ar pozioù er pennad. --Llydawr 22 Her 2007 da 21:05 (UTC)\nA-du evel just.Bianchi-Bihan 23 Her 2007 da 00:33 (UTC)\nN'emañ ket kollet ar skrid... Benoni (Kaozeadenn) 23 Her 2007 da 00:42 (UTC)\nKeloù? Diskeloù?[kemmañ ar vammenn]\n«Nolwenn Leroy an hini a gano Bro gozh d'an 3 a viz Mae er Stade de France e Pariz da-geñver ar c'hrogad melldroad etre Roazhon ha Gwengamp. Met ne vo ket klevet er skinwel : bruderezh a vo e-keit-se war ar skrammoù.» N'eo ket ar pezh a lenner amañ:  «L'hymne breton retransmis en direct sur France 2».--Trec'hlid mitonet (kaozeal) 2 Mae 2014 da 15:50 (UTC)\nHag estreget ar vargodenn Nolwenn Leroy n'eus na kaner brezhonek na kanerez vrezhonek ebet er vro ?????!!!!! Nag un druez... :-( --Prieladkozh (kaozeal) 3 Mae 2014 da 11:35 (UTC)\nDanvez ur pennad e-barzh Bremañ pe Bretons: piv anezho a gredfe kanaén bro Gozh ma zadoù er skinwel? atersadeg vras? Bianchi-Bihan (kaozeal) 3 Mae 2014 da 11:50 (UTC)\nAdtapet diwar « https://br.wikipedia.org/w/index.php?title=Kaozeal:Bro_gozh_ma_zadoù&oldid=1570845 »\nKemmoù diwezhañ degaset d'ar bajenn-mañ d'an 3 Mae 2014, da 11:50.


Sky High Survival - Wikipedia\nRummad Seinen manga\nDoare Spont, Dreistbevañ\nManga Sky High Survival\nSenario Tsuina Miura\nTreser Takahiro Oba\nRakembann Manga Box\nEmbann 4 a viz Kerzu 2013\nLevrennoù 21 betek-henn\nSky High Survival (天空侵犯, Tenkuu Shinpan) zo ur manga doare seinen skrivet gant Tsuina Miura ha treset gant Takahiro Oba. Rakembannet eo bet e miz Kerzu 2013 dre an aplikadur hezoug Manga Box perc'hennet gant DeNA. Embannet eo bet e-stumm ur manga paper gant Kōdansha adalek ar 4 a viz Kerzu 2013 .\nYuri Honjo zo ul liseadez a zihun war toenn ur skraber-oabl. Ar bed tro-dro dezhi a zo ur gêr ramzel savet gant skraberioù-oabl hep den ebet er straedoù en traon dezhi. Taget e vez gant un den gantañ ur maskl doare emoji hag ur vouc'hal. An dud er bed-se o deus daou choaz pe bezañ lazhet pe lammat eus an toennoù evit emlazhañ. Yuri a verz ez eus pontoù etre ar skraberioù-oabl e-pad m'emañ o komz gant he breur ouzh ar pellgomz. Adal neuze emañ o vont da glask dreistvevañ, adkavout he breur ha kompren penaos mont kuit eus ar bed-se.\nAdtapet diwar « https://br.wikipedia.org/w/index.php?title=Sky_High_Survival&oldid=1857771 »\nKemmoù diwezhañ degaset d'ar bajenn-mañ d'an 28 Du 2019, da 12:44.


TV Breizh a zo ur chadenn skinwel war loarell, ar «chadenn rannvroel prevez kentañ» (e Bro-C'hall), krouet e 2000. N'eus tamm abadenn brezhonek ebet ken abaoe 2009.\n1 Titouroù hollek:\n2 Istor ar chadenn\n3 Aozadur :\n5 Da weladenniñ\nTitouroù hollek:[kemmañ | kemmañ ar vammenn]\nKrouet d’ar c’hentañ a viz Gwengolo 2000\nAr yezh : Galleg\nBro a orin : Bro-C’hall\nStatud : hollidigezh broadel prevez\nSez sokial : Kae ar Péristyle\n56324 An Oriant Cedex\nPgz : (33) (0)2 97 35 01 00\nPlr : (33) (0)2 97 35 01 10\nLec’hienn internet : tv-breizh.com\nAnalogel : Ket,\nNiverel : Ket\nCanalSat : Chadenn niv 26,\nTPS : Chadenn niv 25,\nNumericable : Chadenn niv 45,\nNoos : Chadenn niv 22,\nMC Cable : Chadenn niv 174,\nVOO (e niverel),\nADSL Belgacom TV, en dibab select.\nTV Breizh a zo ur chadenn skinwel mini-holligidezh ha rannvroel gall ha prevez.\nIstor ar chadenn[kemmañ | kemmañ ar vammenn]\nAr chadenn a zo bet krouet d’ar c’hentañ a viz Gwengolo 2000 diwar intrudu PDG ar chadenn TF1, Patrick Le Lay, evit reiñ ur skeudenn vroadel d’e rannvro orin, Breizh. Ar raktres a voe heuliet gant tud vrudet Breizhiz a galon, e-giz Charles Biétry pe Patrick Poivre d'Arvor.\nReiñ a reas lañs ar chadenn d'un industriezh eilmouezhiañ tresadennoù bev ha filmoù e Brezhoneg gant skoazell Kuzul Rannvro Breizh.\nAdalek 2003 e voe fiziet al labour se er gevredigezh Dizale a gendalc'has gant an hent-se hep skoazell TV Breizh da c'houde. 341 eurvezh tresadennoù bev ha 60 eurvezh filmoù ha seriennoù a voe advouezhiet e Brezhoneg etre 2000 ha 2008 diwar c'houlenn TV Breizh. Filmoù brudet ha liesseurt en o zouez evel Shakespeare in Love, The Untouchables, Apollo 13, Beethoven hag all.\nAdalek 2002 e krogas ar chadenn da skignañ pep noz keleier diwar benn Breizh Istorel. Ar media nemetañ o c'holoiñ Breizh en he fezh. E 2004 e voe ehanet gant an abadennoù kelier-se evit kinnig en o flas keleier berroc'h gant skeudennoù hepken ha nebeutoc'h a livioù breizhek dezho.\nE-pad an hañv 2003 e voe anv da serriñ ar chadenn pa ne wele ket ar gevrannerien penaos e vije tu chom a-sav d'ober koll. A-benn ar fin e prenas TF1 ar muiañniver eus ar c'hevrannoù ha divizout a reas eilpennañ politikerezh ar programmoù ha skarzhañ Rozenn Milin ar renerez. D’an 8 a viz Gwengolo 2003 e tisplegas pennoù TF1 ha pennoù nevez TV Breizh e vefe digresket an amzer gouestlet d'ar programmoù rannvroel dre ma veze kollet arc’hant ganto. Cheñchet e voe ar gael abadennoù evit dont da vezañ nebeutoc’h breton ha hollekoc'h, a-benn gounit sellerien ha dont da vezañ ampletus. E-pad ar bloavezh 2004-2005 e voe anv da unvaniñ TV Breizh ha TV Match dindan ar memes chadenn. Serret e voe an eil d’an 31 a viz Eost 2005 hep na yafe ar raktres betek penn.\nPennoù TV Breizh a glaskas en em gannañ e-pad pell ouzh ar "Conseil supérieur de l'audiovisuel" (CSA) evit tapout ur frekañs hertzian analogel lec’hel e Breizh. Atav o deus nac’het izili CSA kement-mañ. Padal en deus CSA roet unan evit ur raktres skinwel lec’hel e Naoned, hini ar Socpresse evit Nantes 7. Eus an evelep doare en doa klasket tud TV Breizh kaout ur frekañs war an SND (Skinwel Niverek Douarel pe TNT) e 2004, ur wech ouzhpenn e voe nac’het gant CSA. Ar bec'h a oa lakaet gant Patrick le Lay war ar CSA d'ar poent-se evit daleañ donidigezh ar skinwel niverel douarel a zo bet unan eus an abegoù e voe nac'het ar frekañsoù goulennet.\nE miz Even 2008 e oa chomet a-sav ar chadenn da skignañ abadennoù e Brezhoneg. Al liamm nemeto a chome etre Breizh hag ar chadenn a oa al lec'h ma chom diazezet e savadur an Oriant, hag anv ar chadenn a voe dalc'het dre ma oa hiviziken hini ur raktres ekonomikel a rae berzh, hag en arvar e vije bet lakaet ma vije bet cheñchet anv.\nAozadur :[kemmañ | kemmañ ar vammenn]\nTud e penn :\nPrezidant : Laurent Solly\nRenerien hollek : Rozenn Milin (2000-2004) ha Gaël Desgrées du Lou (2004-2009)\nE-karg eus ar prenidigezhioù hag eus ar programoù : Armand Dubruel\nAdalek An Oriant, en diazezlec'h arme evit al listri-spluj kozh, e vez skignet c’hwec’h chadenn eus strollad TF1. Abadennoù TV Breizh (Tro War Dro) a vez graet en Oriant.\nEr penn-kentañ e veze ul lodenn vras a brogrammoù rannvroel war TV Breizh (keleier, abadennoù e brezhoneg) hag o doa skignet kalz a ouelioù keltiek, e-giz Gouelioù etrekeltiek an Oriant pe an Nozvezhioù Keltiek er « Stade de France » gant tud e-giz Ronan Manuel, Irène Frain pe Yvon Etienne o tisplegañ anezho. Da heul adaozadur ar chadenn e 2003 e teuas da vezañ hollekoc’h ar programmoù hag e voe skignet muioc’h a brogrammoù amerikan bet prenet o gwirioù gant TF1 e-giz Columbo pe Arabesque pe filmoù hag abadennoù faltazi. Deuet eo tamm ha tamm da vezañ ur chadenn hollek broadel war ar c’habl hag al loarell o tilezel ar programmoù breizhek. Bep Sul noz e vez adskignet abadennoù kozh strollad Les Enfoirés.\nNe vez ket mui enrollet abadennoù nevez, met skingaset e vez atav ar programmoù asambles gant chadennoù skinwel all ar strollad TF1 adalek penn-ahel An Oriant\nKenlodeien[kemmañ | kemmañ ar vammenn]\nHollad kenlodennoù ar chadenn TV Breizh a zo gant strollad TF1 abaoe ar bloavezh 2007.\nMediaset, strollad Silvio Berlusconi, en deus gwerzhet e lodenn (14% eus an arc'hant-sol) eus TV Breizh d’ar produour gall ha tunizian Tarak Ben Ammar. Hervez titouroù eus ar bankoù e vefe bet an eskemm gant un dalvoudegezh a 5 milion a euroioù.\nAr genlodeien a orin a oa (da vare krouadur ar chadenn):\nArtemis, holding François Pinault, 27%, TF1, 22%, Crédit Agricole de Bretagne, 15%, Rupert Murdoch, 13%, Silvio Berlusconi, 13%, Jean-Claude Darmon (bruderezh sport), 6%, Panavi (René Ruello), 4%.\nLec’hienn ofisiel TV Breizh\nAdtapet diwar « https://br.wikipedia.org/w/index.php?title=TV_Breizh&oldid=1821892 »\nKemmoù diwezhañ degaset d'ar bajenn-mañ d'an 10 Gen 2019, da 16:57.


WRWC : Kib ar bed Rugbi ar Merc’hed | YA! Keleier e brezhoneg - kazetenn sizhuniek enlinenn\nKeleier » Sport » WRWC : Kib ar bed Rugbi ar Merc’hed\nWRWC : Kib ar bed Rugbi ar Merc’hed\n11 / 09 / 2017 | Sport | Commentaires fermés sur WRWC : Kib ar bed Rugbi ar Merc’hed\nE miz Eost e oa dalc’het e Iwerzhon Kib ar bed Rugbi ar Merc’hed. N’eus ket bet kement-se a drouz er mediaoù. Merzet e oa bet, sur, gant Breizhiz sot gant ar rugbi, o doa kemeret perzh kalzig a Vreizhadezed er gib.\nE rugbi ar baotred eo Euskariz, hag Okitaniz, a zo mistri war an dachenn… Met e Rugbi ar merc’hed n’eo ket ken gwir ha se. Un tammig muioc’h a blas a vefe evit ar rannvroioù all.\nUr skipailh rugbi merc’hed a oa bet savet e Roazhon e 1999. Bremañ e c’hoariont en Top 8 – ar “rummad kentañ.” E skipailh Roazhon ‘zo 8 c’hoarierez hag o deus kemeret perzh e Kib ar bed 2017. 5 gant skipailh Italia, ha teir outo e skipailh Frañs. Ha pa seller ouzh skipailh Frañs nemetken e konter tost un drederenn eus ar c’hoarierezed “titlet” a vefe Breizhat a-orin. (Lénaïg Corson, Caroline Drouin, Jade le Pesq, Yanna Rivoalen…)\nE Kib ar bed Rugbi ar Merc’hed ne oa ket muioc’h eget 12 skipailh o kemer perzh. Kroget eo an abadenn gant ur prantad a-stroll : 3 strollad a oa, o vodañ 4 skipailh pep hini. Er strollad “C” e oa skipailh Frañs, asambles gant Iwerzhon, Aostralia ha Japan. Echuet o deus merc’hed Frañs e penn-uhelañ o strollad. Flastret o deus o c’henstriverezed zoken. Pa seller ouzh an “diforc’h a boentoù” e fin ar prantad a-stroll, e verzer eo pozitivel disoc’h Frañs p’ emañ negativel gant an holl re all. Ha splann eo : Frañs +122 ; Iwerzhon -4 ; Aostralia -36 ; Japan -82.\nGoude bezañ trec’het an Iwerzhonadezed en o bro, e tigore skipailh Frañs dorioù an hantergourfenn evit ar 7vet gwech. A-enep da skipailh Bro-Saoz e c’hoarient. Barrekoc’h eo ar Saozonezed eget merc’hed Frañs. Gwir eo “a-fed istor”, ha sklaer eo bet da geñver ar c’hrogad diwezhañ c’hoazh. Met arabat krediñ e vije bet aes d’ ar Saozonezed ! Bountet o deus merc’hed Frañs war ar 15 Saozonez, ken kreñv ha ma c’hellent… Hep dont da benn da blantañ morse. Da geñver an eil hanterenn eo aet an traoù a-dreuz. D’ar poent-se eo ma oa deuet anat an diforc’h a live etre an daou skipailh. Goude an troc’h neuze, e oa merc’hed Frañs diampart, diresis… Hag aet ar maout gant Bro-Saoz 20-3, ‘benn-ar-fin.\nMontserrat Amédée, c’hoarierez c’hall anezhi. Daoust d’he strivoù eo bet trec’het he skipailh gant ar Saozonezed… Hag echu troiad skipailh Frañs e hantergourfenn Kib ar Bed (Skeudenn : INPHO/Bryan Keane)\nEchu ar Gib\nLénaÏg Corson eo a zo bet anvet “C’hoarierez wellañ ar Gourfenn-Bihan.” (Skeudenn : INPHO/Bryan Keane)\n4 devezh da c’houde e oa enebet skipailh Frañs ouzh hini ar Stadoù-Unanet da geñver ar “Gourfenn-Bihan.” Da lâret eo ar c’hrogad a dalveze da zispartiañ un trede hag ur pevare er renkadur. Brav eo bet ar c’hrogad, ur rugbi a-feson eo a zo bet lakaet e pleustr war an dachenn. Deuet eo a-benn skipailh Frañs d’en em dennañ gwelloc’h eget o c’henstriverezed. Hag aet ar maout gant ar “glasezed,” 31-23. Ar Vreizhadez LénaÏg Corson eo a zo bet anvet “C’hoarierez wellañ ar Gourfenn-Bihan.” Evit ar 6vet gwech ec’h echuont trede e Kib ar bed, p’o deus kemeret perzh 8 gwech enni.\nHep ma vefe da dortal eo aet ar plas kentañ gant Skipailh Zeland-Nevez, hag an eil gant ar Saozonezed.\nN’eus ken nemet un dra a zegas kerse ur wech echu an abadenn : an diouer a vrud a zo bet er mediaoù… Kerkent hag an antronoz, war-lerc’h klozadur ar Gib, e tisplege kazetennerez France Inter pegen diaes eo heuliañ sportoù ar merc’hed, a-fed emaozañ, arc’hant. Peurliesañ e vez dalc’het ar c’henstrivadegoù e kêrioù bihan a-walc’h, pe kalz bihanoc’h eget ar re dibabet evit sportoù ar baotred. Ken bihan int ma c’hell bezañ diaes kavout peadra da lojañ enno. Displegañ a rae c’hoazh e kouste ker-ruz gwirioù ar skignañ, pa geñverier gant an heklevioù a zo…\nGant France Télévision eo bet skignet krogadoù skipailh Frañs, ha pilet ur rekord ganto. Ouzhpenn 3 milion a dud a oa bet dirak o skramm da geñver ar c’hrogad a-enep da Iwerzhon – Kempouezet eo seurt disoc’hoù gant re mell-droad ar Merc’hed…\nGoustad ez a, met war gemm ez a an traoù, memestra !\nWe are checking https://buyessayonline.ninja/ to make sure the ice doesn’t pose any threat to the launch, a spokesman said


2017 - Armel Herrieu (1927-2017) - Emglev Bro an Oriant\n2017 - Armel Herrieu (1927-2017) >\nArmel Herrieu en e vlez àrn-ugent, é vragal get Kelc’h Keltiek Gwened, e miz Eost 1948, e Kiberen (Dielloù Armel Herrieu).\nD’ar Lun 12 a viz Mezheven e oa tolpet an dud e-barzh Iliz Intron Varia ar Baradoez, en Henbont, evit saludiñ, ur wezh diwezhañ, Armel Herrieu, tremenet d’ar Merc’her 7, da un eur vintin. An diwezhañ a vugale Loeiz Herrieu ha Loeiza ar Meliner e oa, aet e c’hoar Elen, hag holl e vreuder en e raok.\nTud kar ha mignoned a oa en-dro dezhañ, kanet e oa bet « Kenavo deoc’h, gwir Vretoned » en iliz, ha sonet ha kanet ar Vro Gozh, doc’h sav an oferenn-gañv, pa oa e arched é tonet er-maez. Setu aet an den azoc’homp, goude un hirik a gleñved en doa eñ dalc’het a-c’houde 2010. Abaoe ur pemzek vlez bennak ne veze ket mui gwelet divat, goude bout bet ken oberiant àr dachenn ar brezhoneg hag ar sevenadur. Un dra vat eo enta gober un dremmsell àr e vuhez.\nGanet e oa Armel d’an 22 a viz Eost 1927. E-barzh Dihunamb miz Gwengolo, e oa bet bannet :\n« Gwenael, Herve, Elen-Nenneg, Gweltaz ha Meriadeg Herrieu a gas deoc’h an doare a c’hanedigezh o breurig bihan hag a zo roet dezhañ, deiz e vadeziant, anv Sant Armel. »\nNe ray ket studioù hir. Lâret a rae alies e plije dezhañ just kenkoulz gober skol ar louarn. Nend eo ket evit kement-se e oa ur fall da zeskiñ.\nKemenn ganedigezh Armel Herrieu, Dihunamb 195, Gwengolo 1927, p. 344 (Dielloù DD.)\nE 1949 e kemer da bried Marie-Louise Guillo, hag e tay dezhe pevar a vugale : Gwenola e 1950, Alain e 1952, Goulven e 1953 ha Tugdual e 1954.\nEr blez 1949 e labour en ur vleutaerezh, àr-un-dro get e vreur Gwenael. E 1954 e kav ur post er C’hoop en Oriant. Ar Stalioù Coop, en amzer-se, a oa un dra bennak, hag ar sez, en Oriant, ur pikol savadur. Plijout a rae da Armel travellat, labourat get e zaouarn. E 1961 en doa lakaet e anv en FPA en Oriant, evit tremen ur CAP tredanerezh :\n« Daet e oa kentañ ag e vlezad, ha eñ an hani koshañ ag an deskarded a oa eno : ne oa ket hanter fier get kement-se ! » eme Gwenola.\nAr braz ag e amzer a dremeno goude, betek 1985, èl karget a stummadur, evit ar labourizion-douar yaouank, er Gambr a Genwerzh ha Greanterezh, hag adal 1969, èl merour an Institut Consulaire, ur skourr ag ar CCI. Ober a rae àr-dro sez an Oriant, hag ar skourroù arall ag ar Morbihan : An Alre, Gwened, Pondi, Ploermel. Un amzer bennak en doa bet zoken kargoù betek ar Mayenne.\nKentañ din bout gwelet Armel Herrieu a oa da geñver Kan-ar-Bobl, e palez ar Gouelioù, en Oriant, e penn-kentañ ar blezioù dek ha tri-ugent, àr-dro 1973 moarhat, ha dalc’het em eus soñj mat ag e vouezh kreñv a pa grape àr ar leurenn, evit kinnig, e brezhoneg, ar ganerion pe ar sonerion a oa da dremen. Setu aze ul labour spletus en doa kaset, àr-un-dro get tud arall èl Polig Monjarret, betek 1992. Goude e oa aet ar Gouel da Bondi. Armel a oa « bouezh brezhonek » Kan-ar-Bobl an Oriant.\nGraet en doa ivez àr-dro Celtavison Kyllarney, un doare Kenstrivadeg Eurovision evit kanerion ha sonerion ar broioù kelt. Sikouret en doa da sevel ur strollad anvet Kyaldan. Ur pezh a anv keltiek ? Tamm : savet e oa bet diàr anvioù-bihan ar re a gane e-barzh, bugale ar familh Samson : Kristin, Yannick, Alain ha Danièle. Evite en doa savet Armel ur sonenn : « Breizh ».\nDre ma oa e penn an Institut Consulaire e tigore dor an ensavadur, a-vat, d’ar c’hevredigezhioù a laboure evit ar brezhoneg. Unan a oa bet savet getañ ha tud arall evel Job Jaffré : KBB : Kelc’h ar Brezhoneg Bev : kentelioù brezhoneg a veze graet gete, ha prezegennoù ur wezh an amzer, bepred diàr danvez Breizh. Armel en doa graet ur pezh hani, e 1979, da geñver kantvlezad ganedigezh Loeiz Herrieu. Ur yoc’h diapoioù en doa bannet deomp, èl ma oa ar mod en amzer-se. Diàr al labour-se, krennet a-galz, e vo savet diwezhatoc’h un diskouezadeg, dek panell enni, hag a zo bet gwelet get ur bern tud.\nE-pad kentelioù brezhoneg KBB e veze kanet, en doa skrivet Job Jaffré ur wezh el Liberté du Morbihan, ha diàr ar c’hanerezh-se e vehe bet savet ar laz-kanal anavet mat bremañ er vro : Kanerion an Oriant.\nEn Institut e oa bet graet stajoù hañv ivez, da goulz ar Festival, stajoù renet get Kevrenn brezhonek Roazhon 2, Per Denez da benn anezhe.\nUl lodenn vat arall ag e vuhez e oa ar Gouelioù Etrekeltiek. Armel Herrieu a oa bet e-mesk an diazezerion anezhe, get Polig Monjarret, Pierrot Guergadic, Maryse Samson ha tud arall c’hoazh. Sekretour meur ar Gouelioù e oa bet e-pad un dek vlez bennak, a-hed ar blezioù dek ha-tri-ugent, ul labour a-vat, kaset en tu ’rall d’e vicher-eñ, ha reve e verc’h Gwenola e yae ur bochad ag e amzer gete. Met e blijadur e oa ivez. Brezhonekaat ar Festival a faote dezhañ… un hunvre kaer.\nGet Pierrot Guergadic, àr-dro 1975 (Dielloù Armel Herrieu).\nE 1977, adal ma oa bet komz a sevel ur skol Diwan en Oriant, e oa daet Armel da labourat get ar « c’huzul-skoazell », èl ma veze lâret, ennañ tud a bep sort, yaouank ha mennet-start evit lod, koshoc’h hag arroutet evit lod arall èl Armel. Anavout a rae ur bochad tud, pezh a c’helle sikour meur a wezh….\nKendalc’het en doa da zaremprediñ ar skol, ha goulennet e oa bet getañ donet d’ober an tad-Nedeleg. Asantet en doa get plijadur. Soñj am eus ag ur wezh ma oa daet èl-se d’ar skol, en amzer ma oamp e Keriadoù, e 1994. A pa oa daet e-barzh ar sal, he doa e verc’h-vihan Gwenan sellet pervezh doc’h e votoù ha lâret :\n« An tad-Nedeleg a zo getañ ar memes botoù èl re Pim-Pim ! » Setu-eñ diguzhet.\n« A pa’m boa, oc’hpenn kement-se, gwelet e zaouarn, a-benn eno e oan sur e oa ma zad-kozh, » eme Gwenan din tri blez àrn-ugent goude.\n« Pim-Pim » a veze graet anezhañ get tud e familh, hag al lesanv-se a zo bet merchet zoken àr ar pennadig a gemenne deomp e varv e-barzh ar gazetenn.\nA pa oa bet savet Skolaj ar Morbihan, ne oa ket prest ar savadurioù e Gwened, setu ma oa bet staliet ar skolaj e kreizenn Amzer Nevez Plañvour evit ar blez kentañ. Un nebeud filajoù a oa bet graet get ar skolajidi. Daet e oa Armel da gontiñ sorbiennoù fentus (hag a lakae àr gein e vreur Meriadeg, kement ha gober !). Ur blijadur e oa dezhañ gwelet ar yaouankiz-se é ober get hor yezh.\nHag evel-just, pa oa bet roet anv e dad da skol an Oriant, e 1993, e oa bet laouen-bras a gement-se. Staliet e oa bet ur blakenn vras kizellet get Chantal ha Didier Le Hen, gweraourion arzel en Oriant, skrivet àrnezhi komzoù Loeiz Herrieu.\n« Ar c’hentañ labour d’ober a zo enta gober skol brezhonek. » Dizoloet e oa bet, deiz an digorlidoù, get Jean-Yves Le Drian, maer an Oriant en amzer-se, hag graet en doa Armel un tammig prezegenn diàr-benn labour e dad. Un devezh ag an dibab e oa bet hennezh evitañ hag evidomp-ni holl. Pec’hed eo ne vez ket mui kredet lâret, hiriv an deiz, he deus skol an Oriant un anv dezhi….\nPlakenn gizellet Skol Diwan Loeiz Herrieu an Oriant, staliet e 1993. (Skeudenn Hubert Thouvenin, Dielloù DD).\nUn dachenn-stourm arall a oa oberiant àrnezhi : adsevel ar c’han brezhonek en ilizoù. Bec’h a lakae d’ober brud evit an oferennoù e-brezhoneg, pa veze anezhe.\n« Monet a raemp, ma zad ha me, da lakaat skritelloù e pep lec’h dre ar c’hornad, pa veze un oferenn e brezhoneg el lec’h-mañ-lec’h, » eme Gwenola, « Monet a raemp da welet ar veleion, evit klask o lakaat a-du genomp. » E Kergornet, er Yestell, e oa bet unan ag ar re gentañ, àr-dro 1970. Beleg ar barrez en doa lâret dezhe e vehe bet trawalc’h get ar chapelig vihan-se. Arru deiz an oferenn, e oa lan-barr ar chapel, ha tud er-maez !\nUr chapel arall a oa tomm d’e galon : hani Sant-Klemañs e Bubri. Monet a rae d’ar Sadorn, pa gave amzer, da sekour he adsevel. Moarhat dre m’en doa bet tro d’ober anaoudegezh, e gouelioù ar vro, get tud a-zoc’h du-se, brezhonegerion ha difennerion hor sevenadur ivez, evel Loeiz Bevan, Pier an Nignol…\nArmel Herrieu é tigor e brofoù, deiz e leve, e 1985 (Dielloù Armel Herrieu).\nN’en deus ket skrivet Armel Herrieu kalz a dra, met un nebeud pennadoù, sinet Arz Mael, en deus lezet deomp er gazetenn An Doéré, pennadoù fentus kentoc’h, èl ma oa an den .\nRet eo lâret en doa Armel Herrieu desket lenn brezhoneg en e–unan, e fin ar blezioù tri-ugent : lenn a rae Dihunamb a vouezh uhel evit gellet kompren ar gerioù a wele e zaoulagad. Ne oa ket bet « skoliet » get an tad, èl ma oa bet e c’hoar Elen. Dihunamb en doa lennet hag adlennet ha peurlennet ha lan eo e zastumadenn a fichennoù dornskrivet gennet er pajennoù anezhi. Daet e oa da benn ag e daol, ha skriv da vat en doa desket kenkoulz arall adal ar blezioù-se ivez.\nHa skriviñ mat a rae, gouiet a rae ivez gober doc’h an dud ivez : d’unan bennak hag a glemme c’hwerv ne veze ket graet trawalc’h get ar brezhoneg e Kan-ar-Bobl e kloze e respont hir, peder fajennad, get ar gerioù-mañ :\n"Mar ho peus an tu, un deiz bennak, dait enta da’m gwelet da’m zi. Evel-se e c’hellahomp komz a Gan-ar-Bobl, hag ivez ag ho kounnar. Krediñ a ran-me nend eus ket tu d’en em chifiñ.\nArmel Henrio « Ur wezh oc’hpenn e veze tamallet unan hag a laboure. Ar re na raont netra, int, ne vênt ket taget gwezh ebet get ar glemmerion ! Gwir eo e vez lâret »Kant mersi ne vagont ket ur c’hi« , met, ur wezh an amzer, un »trugarez" a zegas levenez.\nKollet hon eus ur breizhad hag ur brezhonegour a galon, ha kalonek.\n« Ma spered breizhat, dalc’hmat em eus eñ gouarnet, gober mod arall a vehe bout treitour. » En doa-eñ lâret d’ur gazetennerez daet d’en atersiñ  .\nHo trugarekaat enta Armel evit ar labour kaset da benn. Da ma soñj e vo ali genin holl izili Emglev Bro an Oriant.\nDaniel Doujet, 22 a viz Mezheven 2017\n(Trugarez vras da Wenola, e verc’h, bout ma degemeret evit komz diàr-benn he zad, ha bout prestet din skeudennoù diàr dielloù Armel).\nUr pennad diàr e benn embannet get La Liberté du Morbihan, d’ar 7 a viz Du 1993 (Dielloù DD).\n Ur gwalldaol An Doéré 9, Gouere 1983 ha Doéré 11, Kerzu 1983 ; Riotaj ! An Doéré 34, Meurzh 1990 ; Sellit e men lakaat ho troad ! An Doéré 42, Genver 1992.\n Lizher kaset d’an 3 a viz Ebrel 1987 (Dielloù DD), lakaet e peurunvan genomp. Henrio eo a veze sinet getañ, an daou stumm Armel Herrieu pe Armel Henrio a veze klevet get an dud pa veze komzet anezhañ.\n « L’esprit Breton » atersadenn Armel Herrieu get Béatrice Griesinger (La Liberté du Morbihan, 07/10/1993).


Moneda de Lucernae en Catawiki y en Áureo... a la vez? - Página 4\nTema: Re: Moneda de Lucernae en Catawiki y en Áureo... a la vez? Mar 07 Feb 2017, 8:08 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 10:10 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 10:12 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 10:15 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 10:17 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 10:21 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 10:37 pm\nTema: Re: Moneda de Lucernae en Catawiki y en Áureo... a la vez? Jue 09 Feb 2017, 11:31 pm\nTema: Re: Moneda de Lucernae en Catawiki y en Áureo... a la vez? Vie 10 Feb 2017, 8:15 am\nTema: Re: Moneda de Lucernae en Catawiki y en Áureo... a la vez? Vie 10 Feb 2017, 8:41 am\nTema: Re: Moneda de Lucernae en Catawiki y en Áureo... a la vez? Vie 10 Feb 2017, 8:44 am\nTema: Re: Moneda de Lucernae en Catawiki y en Áureo... a la vez? Vie 10 Feb 2017, 1:51 pm\nTema: Re: Moneda de Lucernae en Catawiki y en Áureo... a la vez? Sáb 11 Feb 2017, 6:51 pm\nTema: Re: Moneda de Lucernae en Catawiki y en Áureo... a la vez? Jue 16 Feb 2017, 10:57 pm\nTema: Re: Moneda de Lucernae en Catawiki y en Áureo... a la vez? Vie 17 Feb 2017, 8:26 am\nTema: Re: Moneda de Lucernae en Catawiki y en Áureo... a la vez? Vie 17 Feb 2017, 10:16 am\nTema: Re: Moneda de Lucernae en Catawiki y en Áureo... a la vez? Vie 17 Feb 2017, 10:38 am\nTema: Re: Moneda de Lucernae en Catawiki y en Áureo... a la vez? Vie 17 Feb 2017, 12:54 pm\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 2:38 am\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 9:38 am\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 10:08 am\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 11:40 am\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 11:53 am\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 12:41 pm\nTema: Re: Moneda de Lucernae en Catawiki y en Áureo... a la vez? Sáb 18 Feb 2017, 2:52 pm


Eus ur familh pinvidik e teue ha soudard e oa e-pad ren Postumus. An titl a d-"tribunus praetorianorum" a oa gantañ e 266/267 ha konsul e voe asambles gant Postumus e 268 pe 267. Goude marv Marcus e voe anvet Victorinus da impalaer gant e soudarded en Augusta Trevorum ( a zo hiriv Trier en Alamagn). Anavezet e voe da impalaer gant proviñsoù Galia hag Enez Vreizh, met gant re Spagn ne voe ket hag ar re-se a chomas en Impalaeriezh roman.\nRet e voe dezhañ adkemerout Augustodunum Haeduorum ( a zo Autun hiriv), pa felle d'ar gêr-se mont en-dro e-barzh an Impalaeriezh roman. E-pad seizh miz e voe sezizet ar gêr ha peurbeliet ? goude ma voe kemeret.\nE 270 pe 271 e voe muntret Victorinus gant Attitianus, un ofiser en defe debochet e wreg. Mamm Victorinus, Victoria, a zalc'has ar galloud un tammig goude e varv hag urzh a roas evit ma vije lakaet da zoueez. Hi a baeas al lu evit ma vefe choazet Tetricus de vont war-lerc'h e vab.\nUnan eus an Tregont Mac'homer e ra anezhañ an Historia Augusta. Hervez ar skrid-se en doa ur mab, Victorinus ar Yaouankañ, a voe lakaet da impalaer war e lerc'h met hennezh a voe muntret hogozik diouzhtu.\nAdtapet diwar « https://br.wikipedia.org/w/index.php?title=Victorinus&oldid=1985148 »\nKemm diwezhañ d'an 7 Ebr 2022 da 11:53\nKemmoù diwezhañ degaset d'ar bajenn-mañ d'an 7 Ebr 2022, da 11:53.


Kelc'h Maksen Wledig: Ur Politikerezh diavaez\nHag-eñ e c'hell an Emsav kaout ur politikerezh diavaez war hir dermen ?\nBreizh nag an Emsav n’emaint o-unan er bed ; n’int ket kennebeut-all serret en un toull-bac’h hep gwel ebet war an diavaez. Gwir eo moarvat ez eo bet diskouezet an Emsav gant hon enebourion evel ul luskad disrannour hepken, dastumet warnañ e-unan, evel ur c’hilstourm a emzifenn dibellweled hag aner a-enep da nerzhoù an dazont. Seurt tamalloù direizh a vefe mat dizarbenn.\nE gwirionez n’eo ket mennet an Emsav tamm ebet da sevel en-dro da Vreizh un doare moger Sina a zisrannfe Breizh diouzh ar bed. Hevelep « uhelbal » ne vije evel just nemet ur sorc’henn. Disoc’h an Emsav eo er c’hontrol pourchas da Vreizh an digoradur war ar bed a ra diouer dezhi adal ma chom serret e-barzh ar Stad C’hall evel en ur c’harc’har .\nAn digoradur-se a denn da gentañ da adstagañ an ereoù etre Breizh ha broioù keltiek tramor a zo bet torret da heul darvoudoù an Istor. Diwar vremañ e tle an Emsav ar muiañ ma c’hell skoulmañ darempredoù stank gant emsavioù broadel ar broioù keltiek all. Laosk a-walc’h, ret eo anzav, ez eo bet an darempredoù-se betek-henn. Startaet e tleont bezañ.\nHogen kement-se ne vo nemet un derou. Ur wech ma vo bet adsavet pep a Stad er broioù keltiek, e vo da sevel etrezo, diouzh ma vo tu, ur framm dezvel <#_ftn2> a roy d’ar c’hevread keltiek krouet diwarno ur bersonelezh etrevroadel. Finvez ar seurt kevread a vo kreñvaat mouezh ar Gelted en Europa hag er bed. Menegiñ ar pal ne reomp ken amañ, hep gallout resizañ doare ar framm politikel a vodo ar broadoù keltiek en ur reiñ dezho ur bersonelezh a-ziforc’h e-keñver strolloù broadoù all e diabarzh Europa. Anat eo e c’houlenno ar framm-se evit diwanañ, kreskiñ ha kemer nerzh, ur striv hir, pennek ha dalc’hus.\nEvit pezh a sell ouzh an emsavioù broadel all a zo oc’h oberiañ en Europa ar C’hornog abaoe ar c’hantved tremenet, e Katalonia pe Euzkadi, ez eo reizh e kendalc’hfe an Emsav da gaout ganto an darempredoù hengounel a zo bet diazezet a bell ’zo ; strolladoù ar broioù-se a stourm e diabarzh ur framm impalaerel krisoc’h eget an hini ma’n em gavomp ; o enebourion zo ivez hon enebourion.\nKemend-all zo da lavarout a-zivout ar broioù okitanek, hogen en degouezh-mañ e ranker resizañ ha teurel evezh mat. Betek-henn ne oa er broioù okitanek nemet luskadoù rannvroel, ha dic’hallus-krenn e oa d’an Emsav kenlabourat gant aozadurioù seurt-se. Hiziv an deiz, ez eus o tiwanañ un Emsav broadel okitan gwirion, petra bennak ma chom dister-tre e nerzh. Gantañ, betek gouzout, e ve tu da genoberiañ, dreist-holl peogwir hon eus da stourm ouzh an hevelep beli impalaerel a glask distrujañ hor broadoù.\nAmañ adarre, avat, e ranker diwall. Daoust da bep tra e chom ar broioù okitanek broioù roman ha natur e vo d’ar Stad pe d’ar Stadoù broadel a vo savet ganto en em glenkañ en ur framm kevreadel gant ar Stad C’hall end-eeun. Ne ve ket fur d’ur vroad keltiek chom stag a re dost ouzh Stadoù german pe latin. Mar’d eo tonket d’ar broioù keltiek bezañ klenket en ur framm dreistbroadel, e rank ar framm-se bezañ da gentañ ur c’hevread keltiek.\nHevelep kevread a-hend-all, evel an hini gall-roman pe spagnat, a ranko bezañ klenket er gumuniezh europat. Ha diwar vremañ e teuomp da blediñ gant kudenn ar Stadoù impalaerel bet savet en Europa abaoe ar c’hwezekvet kantved dreist-holl hag an darempredoù a ranko kaout ganto ar broadoù kozh adsavet. Lavarout e vo klenket ar frammoù kevreadel er gumuniezh europat a lavar ivez ne vo ket disrannet Breizh diouzh Bro-C’hall muioc’h eget diouzh ar broioù europat all.\nPa na ve nemet en abeg d’an douaroniezh e chomo Bro-C’hall, dreist-holl al lodenn gornok anezhi, ur vro nes da Vreizh (Bro-C’hall a fell deomp envel ha n’eo ket ar Stad C’hall a-vremañ, a zo ur Stad impalaerour hepmuiken). Rak-se enta e ranko Breizh diorren gant Bro-C’hall darempredoù politikel, armerzhel, sevenadurel a amezegiezh. Un devoud nevez e vo an darempredoù-se rak, evit ar poent, lakaet er-maez an darempred a zalc’herezh, n’eus tamm darempredoù etre Breizh ha Bro-C’hall dre an abeg ma n’eus c’hoazh Stad Vrezhon ebet, da lavarout eo kendivizer brezhon ebet a-dal d’ar c’hendivizer gall.\nEn dro-mañ adarre n’eus ket anv a zeskrivañ dre ar munud doare an darempredoù a c’hello bezañ etre Breizh ha Bro-C’hall. Merkomp hepken e vo diferet ar re-mañ gant daou ampleg : a) war an hevelep rez en em gavo Breizh ha Bro-C’hall e diabarzh ar framm dreistbroadel o c’hlenko ; da lavarout eo o devo an div vro darempredoù a-zremm ha n’eo ket darempredoù a-zerc’h, – evel ma c’hoarvezfe, unan eus an div vro o vezañ isurzhiet d’eben, en ur Stad C’hall kevreat a seurt gant an hini hunvreet gant ar M.O.B. ; b) enframmet e vo an div vro en hevelep kumuniezh, ha bonreizh <#_ftn3> ar gumuniezh-se eo a zifero ment an dishualded a zegouezho da bep hini eus hec’h izili. Gwelout a reer enta en diwezh ne c’haller ket meizañ emgav ar Stad Vrezhon e framm ar gumuniezh-se hep meizañ da gentañ natur ar gumuniezh hec’h-unan.\nAmañ eo e sav an diaesterioù. Lod a c’hoanag e vo diskoulmet kudenn Vreizh dre savidigezh Europa end-eeun hag e kement-se dres ez int faziet ivez. Moarvat e c’hellomp arvestiñ hiziv an deiz ouzh savidigezh un Europa bennak, hini an armerzh pe ar C’henvarc’had. Hogen da neb a sell pizh ez eo sklaer ez eo tonket d’an Europa-se c’hwitañ ma ne chom nemet un Europa armerzhel, dre’n arbenn ma’z eo ar politikerezh en diwezh mestr an armerzh. E gwir, ned eo ar gumuniezh armerzhel europat nemet ur skramm ma klask an holl Stadoù impalaerel hengounel europat a-dreñv dezhañ kuzhat o mennadoù a-viskoazh.\nDa skouer, klask a ra ar gouarnamant gall sevel un doare Ruhr nevez en-dro da bParis a-benn pakañ krog e stur ar gumuniezh warc’hoazh dre hent an armerzh. Moarvat ez eo gwell e kevezfe ar riezoù-se war dachenn an armerzh eget war hini an armoù evel m’o deus graet ken alies en tremened. Hogen war hir dermen emañ seurt kevezerezh en arvar da deurel frouezh kontammet evit ar gumuniezh hec’h-unan. Da skouer, adarre, impalaerouriezh giz nevez Bro-C’hall he deus broudet endeo un adsav d’ar spered impalaerour en Alamagn m’eo an diskouezataenn anezhañ savidigezh an « Deutsche National Partei ».\nEr Stad C’hall hec’h-unan emañ an impalaerouriezh, – azonet gant savidigezh ar Ruhr bariziat ha darbaridigezh ar bombez atomel, – a-zalc’h ouzh isdiorreadur « ranndirioù » an trobarzh <#_ftn4> , evel Breizh. A-benn lemel ar gwalloù-se e vefe ret da Frañs ha d’ar riezoù kozh a Europa kemmañ o folitikerezhioù, dilezel o c’hevezerezh, degemer ur raklun <#_ftn5> a gendiorreadur evit Europa a-bezh. Nac’het e voe avat betek-henn nep raklun eus ar seurt gant riezoù bras Europa, gant Frañs pergen pa argasas ar c’hinnig arc’hant-kred evit Breizh graet gant ar Glad Diorren Europat nevez ’zo.\nHogen daoust ha gallus eo an dra-se ? Amañ eo e tostaomp ouzh dalc’h ar gudenn, a zo hemañ : hag-eñ emañ e galloud riezoù Kornogeuropa kemmañ diouto o-unan o folitikerezh impalaerel ? A dra sur ne c’hellont ket dont war o c’hiz hep kouezhañ en o foull : o emdroadur a-bezh, adalek o ganedigezh betek ar veli o doa kemeret war ar blanedenn a-bezh, betek ar stourmadoù a renont kenetrezo en enkadennoù o diskar, zo bet un embregerezh impalaerel. Sentiñ a rankont ouzh o saveladur <#_ftn6> ken strizh hag ul loen ouzh e natur betek par e varv.\nE gwirionez ne c’hell ar politikerezh impalaerel, kevezerezh etre ar riezoù bras ha mac’herezh ar broadoù-suj emaomp o paouez deskrivañ bezañ kemmet pe gentoc’h lamet nemet da heul un torradur. Neb a zistag ar ger torradur avat a lavar ivez dispac’h. A-benn ar fin ne c’hell bezañ savet an Europa o deus ezhomm ar broioù a seurt gant hon hini nemet da heul an dispac’h.\nHogen an dispac’h-se n’eo ket eus Bro-C’hall, nag eus Bro-Saoz, nag eus Bro-Alamagn e c’hell dont. Ne c’hello dont nemet eus Breizh pe eus broioù bihan heñvel outi, keltiek, okitanek, euzkarek, katalanek, gant harp broioù bihan all perc’henn endeo d’o Stad. Hini ebet eus ar broioù-suj ne c’hello en em zivazhyevañ ha diazezañ ur Stad vroadel hep nac’hañ a-grenn an hengoun istorel a zo bet gwrizienn ha sabr ar Stadoù impalaerel. Adsavidigezh ur Vreizh vrezhon a glozo Istor Frañs, – n’eo ket hini Bro-C’hall ; adsavidigezh Kembre hag Alba a glozo Istor Breizh-Veur, – ha n’eo ket hini Bro-Saoz ; adsavidigezh Katalonia hag Euzkadi a glozo Istor Spagn, – ha n’eo ket hini Kastilha.\nHevelep kerzhad istorel, a c’hell bezañ gorrek ha kemer hir amzer, ne vo ket dizañjer evit Breizh hag Europa a-bezh. Ha setu perak : bez’ ez eus en Europa hiziv an deiz un doare kempouez etre riezoù peuzkevatal, dezho uhelc’hoantoù a gozh pe a nevez. Mar disteraer galloud unan eus ar riezoù-se, emeur war var da reiñ lañs d’unan all a glasko d’he zro diogeliñ he mac’homerezh war ar c’hevandir-mañ. A zo gwashoc’h, Breizh hag hec’h Emsav, koulz hag ar broioù bihan all hag o Emsavioù, a glaskor implijout a-benn kemmañ kempouez Europa a-du gant hini pe hini eus ar broioù impalaerel a gendalc’h da gevezañ enni. Darbet eo bet d’an dra-se c’hoarvezout endeo e-kerz ar brezel diwezhañ.\nBremañ ivez e rankomp spisaat unan eus sturiennoù politikerezh diavaez an Emsav : un dlead groñs eo d’an Emsav dilezel ar mennad da zont tre e c’hoari ar riezoù impalaerel a-vremañ, en deiz, lakaomp, m’en devo kemeret nerzh a-walc’h evit c’hoari ur roll europat ; kendonkad eo Breizh d’ar broioù-suj all, hag e nep degouezh ne zleo mont war ar renk gant ar galloudoù sujer, – da skouer o klask kevrederezh ur riez impalaerel a-enep d’ur riez impalaerel all, ha pa ve houmañ an hini c’hall.\nHiziv e rafe un direizh damheñvel, – hep menegiñ ar fazi kadoniezh, – ar Vrezhoned a rafe bruderezh evit Alamagn unvan war an diviz ma rafe dalc’herion an adunvanidigezh-se en Alamagn brud en-dro da vennad ar vroadelourion vrezhon en eskemm. Diwanidigezh ur riez alaman a gant milion a dud avat ne rafe nemet broudañ gwashoc’h c’hoazh ar c’hevezerezh etre ar riezoù impalaerel en Europa hep degas gounid ebet da Vreizh na da vroad-suj all ebet. Diwall a rankomp diouzh pep politikerezh a dennfe da greskiñ galloud nep riez impalaerel en Europa hag er bed. Hetiñ a zleomp er c’hontrol kresk an nerzhoù enebimpalaerel a c’hell diwanañ e-barzh ar riezoù-se, en hini c’hall koulz hag en hini alaman.\nMoarvat e vo tamallet da seurt politikerezh nac’hañ degemerout an traoù evel m’emaint, ha dre-se bezañ dibleustrek. Respont a reomp ez eo dres aze natur ar mennad dispac’hel. War verr dermen e hañval an tamall-se bezañ reizh, rak ne vo ket tizhet diouzhtu ar pal hon eus merket. N’eo ket dic’hallus kennebeut e ve diskoulmet pe zamziskoulmet kudenn Vreizh evel hini Iwerzhon a-barzh ma vo diskoulmet kudenn Europa. Moarvat ez eo ar gudenn europat en he fezh dreist-diraez deomp. Hogen dre skoueriañ broioù bihan all en Europa, – ha kemer skouer diwarno, – e c’hell Breizh luskañ ganto un emdroadur a zisoc’ho war hir dermen da ziazezañ ur sevenadur nevez en Europa.\n« Ene Kornog a zo bev c’hoazh. Chom a ra dezhañ ar pobloù o deus miret divoulc’h, e-kreiz ar gwall reuz hag an droukverzh, o vertuzioù gwechall, n’o deus ket diviet c’hoazh o gred nag o fiziañs, a zo manet yaouank a gorf hag a spered. N’eo ket hep abeg e vez entanet, eus an hanternoz da Europa d’ar c’hreizteiz, hag eus ar c’hornog d’ar reter, kalonoù paotred ha merc’hed, a bep renk hag a bep stad, ma fell dezho, hep gouzout mat alies perak, saveteiñ o gouenn, oc’h anaout, mar bez kollet, e vo ur c’holl evit ar bed-holl.\nEmsav ar pobloù gwasket evel ez eus kant vloaz, hogen hiziv kalz kreñvoc’h, petra eo nemet ezhomm don Kornog da neveziñ ? Neveziñ, pe vervel ; kemmañ e spered pe vervel ; kemmañ e galon, pe vervel. Evel-se, pa zifennomp Breizh e tifennomp Kornog. Hor youl n’eo ket hor youl ez eo, hogen youl ar C’huzh-Heol en hor c’hreiz ».\nRoparz HEMON, Kornog, Breiz Atao, Mae 1924 ; ademb. Ur Breizhad oc’h… p. 64.\n <#_ftnref1> Sl. R. HEMON, Breizh hag ar bed, Breiz Atao 1923, ademb. Ur Breizhad oc’h adkavout Breizh 1931, p. 19. E diwezh ar pennad e lenner :\n« Ur Vro, da lavarout eo ur C’horf hag ur Spered, dizalc’h-kaer e-mesk ar broioù all, hag o klask e-lec’h ma kar hent ar mad hag ar wirionez.\n« An hent-se ne gavimp biken ma n’anavezomp ket ar Bed.\n« D’al labour eta, kement hini a c’hall, da zegas da Vreizh arz, skiantoù ha furnez ar Bed, n’eo ket evit mougañ hor sevenadur-ni ; evit e binvidikaat kentoc’h. Dreist-holl evit hon digabestrañ diouzh spered Bro-C’hall ; evit diskar ar voger he deus savet en-dro dimp, gant prenestroù bihan na welomp drezo nemet ar pezh a gar. »\n <#_ftnref2> Un dezv zo anezhi ul lezenn, ha dreist-holl ul lezenn-diazez ; dezvel a dalvez enta : diferet dre lezennoù, reizh e-keñver al lezenn.\n <#_ftnref3> Bonreizh b., reizhennoù-diazez ur riez, ur c’hevread riezoù, h.a.\n <#_ftnref4> An trobarzh zo al lodenn lec’hiet war an dro ; abaoe un nebeut bloavezhioù eo bet rannet tiriegezh Frañs e Ranndirioù Steuñvel (Régions de Programme) na glotont na gant ar rannbarzhioù douaroniezhel, na gant ar rannvroioù a-wechall (Ranndir Steuñvel Bretagne zo ennañ pevar eus ar pemp departamant treset war diriegezh Vreizh gant an dispac’h gall ; aliet eur da dremen hep ober gant ar ger Breizh evit envel ar Ranndir Steuñvel Bretagne ; met da ober pe gant an anvad ent-hir, pe gant ar pennlizherennoù anezhañ hepken : R.S.B.)\n <#_ftnref5> Raklun g., taolennadur savet en a-raok evit ul labour da seveniñ.\n <#_ftnref6> Savelañ a dalvez diazezañ, lakaat da wir. Saveladur un dra bennak a dalvez an diazezadur anezhañ, hag ivez an doareoù, ar c’henreizhadur anezhañ evel m’int bet diazezet.\n <#_ftnref7> Ar gadoniezh zo skiant an emgannoù, da lavarout eo an hini a studi an doareoù pleustrek da ren an embregerezhioù-brezel war an dachenn ha diouzh an degouezhioù.\nEmsav 7. Gouere 1967.